Зикир Муҳаммаджонов. Уч довруқ - www.ziyouz.uz\nБош саҳифа Илм ва фанСанъатЗикир Муҳаммаджонов. Уч довруқ\nҲар бир театрнинг довруғи унинг репертуаридаги классик асарларга боғлиқ. Драматургия ҳам театр сингари жуда қадимий. Антик театрларда шу қадар зўр классик асарлар ўйналганки, уларни ижро этиш билан ҳозирги замон театрлари катта шуҳрат топиши муқаррар. Тўғри, бизнинг асримизда ҳам Софокл, Эсхил ва айниқса, Шекспир асарлари кўп театрларнинг саҳнасидан жой олган-у, аммо бу спектакллар ҳамиша мазкур асарларга муносиб обрў қозонавермаган. Бунга муносиб бўлиш учун аввало буюк асарларни саҳналаштиришнинг уддасидан чиқа оладиган истеъдодли режиссёрлар, талантли актёрлар бўлмоғи зарур. Ижрочилар ва режиссёрлар фикри уйғун тушгандагина мумтоз асарларнинг муносиб талқини юзага келиши мумкин.\nМуқаддам Ҳамза номидаги Ўзбек Миллий академик драма театрида ХХ асрнинг 30-йилларидаёқ Шекспирнинг “Гамлет” асари муваффақиятли саҳналаштирилиб, ўзбек томошабинининг юксак олқишига сазовор бўлган. Бу режиссёр Маннон Уйғур ва Гамлет ролининг ижрочиси Аброр Ҳидоятовдек икки улкан санъаткорнинг салоҳияти туфайли эди. 40-йилга келиб, Маннон Уйғур рус режиссёри Н. В. Ладигин билан биргаликда Вильям Шекспирнинг “Отелло” асарини Аброр Ҳидоятов ижросида тайёрлаб театр довруғини яна бир поғона кўтаришга муваффақ бўлди. Мухлисларнинг “Отелло”га меҳри “Гамлет”дан ҳам юқори бўлган. Уруш йиллари шаҳримизга ташриф буюрган инглиз парламенти аъзоларидан жаноб Жонсоннинг театр китобига ёзиб қолдирган ушбу сўзлари ҳам бунга ёрқин далил бўла олади: “Биз – Шекспир ватанидан келган меҳмонлар ўзбек театри саҳнасида “Отелло” спектаклини томоша қилиб, ҳозирги замонда ўзимизнинг мамлакатда бу қадар юксак ижрони кўрмаганимиздан буларга қойил қолганимизни мамнуният билан изҳор этамиз. Бу ижрони дунё кўрса бўлади”. Дарҳақиқат, Лондонда Шекспир асарлари қаҳрамонлари намойиш этилганда Аброр Ҳидоятов ҳам иштирок этган эди. Чех адиби Юлиус Фучик “Аброр Ҳидоятовнинг Гамлет образи мен кўрган ва билган артистлардан кўпроқ ҳаяжонга солди. Унда ўзига хос жозибадорлик мавжудки, бундай истеъдод ҳар кимга ҳам насиб этавермайди”, деб ёрқин муносабат билдирган.\nФарҳод ГЭС қурилишида қурувчиларнинг талаби билан “Отелло” спектакли ўн минг томошабин иштирокида адир бўйида намойиш этилганини кўрганман. Вильям Шекспирнинг “Гамлет”, “Отелло”, “Юлий Цезарь”, “Қирол Лир” “Кориолан” каби турли йилларда саҳналаштирилган машҳур асарлари театримизнинг репертуарида муносиб ўрин эгаллаб келган.\nАнглия сафарида мен Шекспир яшаб ижод қилган қишлоқда бўлганман. Ўша машҳур “Глобус” театри қайта тикланган бўлса ҳам биз борганда ишламай турган экан. Уни кўришни кўпдан буён орзу қилардим. Стратфорд қишлоғи Лондондан жуда олис эмас, лекин ҳозир у шаҳар бўлиб кетган. Бунга Шекспир сабаб бўлган, дейдилар. У ерда завод ёки фабрика йўқ. Аммо бутун шаҳар Шекспир мероси бўлганлигидан таъминотга эга экан.\nШаҳарга деярли ҳар куни неча юз минглаб сайёҳлар келиб кетар экан. Ҳамма магазинлар Шекспирга тааллуқли нарсалар билан тўла, савдоси ҳам шундан. Шекспир асарлари қаҳрамонларининг бюстлари, кийимлари, реквизитлари, турли тақинчоқлар, сувенирлар, фотоальбомлар, макетлар, нақшинкор буюмлар, ҳамма витриналар фақат улуғ драматург асарлари персонажлари тасвири билан безатилган.\nОдамнинг табиати қизиқ, балки бу ватанпарварликдандир. Шундай мўъжизаларни кўрганингда ўз юртингни дарҳол кўз олдингга келтирасан киши. Ўшанда кўз ўнгимга Шоҳимардон келди. Нега ўша ерни шундай қилиш мумкин эмас. Ахир, Муқимий, Завқий, Фурқат, Ҳамза асарларидаги мавзуларга оид ажойиб сувенирлар ясаш мумкин-ку.\nШекспир қишлоғида драматургнинг икки уйи (бири – бола-чақаси билан бирга яшагани, иккинчиси – хотинидан ажралиб, алоҳида яшаган уйи) ҳануз сақланмоқда.\nШекспир ҳашаматли уйда эмас, усти қамиш билан ёпилган оддий уйда яшаган, кейин йўқ бўлиб кетмаслиги учун устига бошқа иморат қурганлар. Унинг 500 йилга яқин сақланиши ҳам шундан. Буюк драматург қабрини кўрдик. У ўша қишлоқ черковида, оддийгина ишланган, асли сақлансин деб ўзгариш қилинмаган. Қабр тагидаги ёзувни ўқиб беришни сўрадик. Унда: “Кимда-ким суякларимга тегса, оёқ-қўли шол бўлади!” дейилган экан. Экскурсоводдан изоҳ беришни сўраган эдик, у: “Шекспир тириклигида ўзининг буюклигини сезган ва қабрини Лондонга олиб кетишлари мумкинлигини билган. Зиёратчилар қишлоғимга келсин, деб, шу сўзларни ёзишни васият қилган”, дея жавоб берди. Унинг гапида мантиқ бор эди. Шекспирнинг башорати тўғри чиққан. Уни зиёрат қилиш ниятида қишлоғига дунёнинг ҳамма бурчагидан сайёҳлар келадилар.\nБу асарлар миллий театрларимизга шуҳрат келтиришида таржимонларнинг ҳиссаси ҳам улкандир. Қолаверса, “Гамлет”ни Чўлпон, “Отелло”ни Ғафур Ғулом ўзбек тилига ўгирган, Софоклнинг “Шоҳ Эдип”и таржимаси эса Асқад Мухтор қаламига мансуб. Асар таржимасида оригиналга тенг матн яратиш осон иш эмас. Айниқса, классик асарлар таржимасига ўз халқи руҳини назарга олган ҳолда ёндашиш бадиий ифодани равонлаштиради, спектаклни томошабинга яқинлаштиради. Чўлпоннинг “Гамлет” устида узоқ йиллар ишлаши, унинг ҳам шекспирона, ҳам халқона вазифасини бера олганлиги шундан.\nМаълумки, юртимиздаги ушбу улуғ театрнинг асосчилари 20-йилларда Вахтангов театри қошидаги ўзбек драмстудиясида таълим олишган. Шу халқ ичидан чиққан истеъдодлар Маннон Уйғур ва Чўлпондай ўша замоннинг етук кишилари раҳбарлигида маҳорат сирларини ўрганишган. Чўлпон студияда адабий эмакдош бўлиб ишлаган. Рус тилида олиб бориладиган дарсларни ўзбек тилида талабаларга етказиш, айниқса, ўша студияда тайёрланган асарларни таржима қилиш ҳам унинг зиммасида эди. Энг муҳими, талабалар ўқиш даврида театрлардаги спектаклларни узлуксиз томоша қилиб боришган.\n“Гамлет” бизнинг ўзбек томошабинларига яқинлиги ва қачондир уни ўзбек саҳнасида кўриш истаги уларда ўша вақтлардаёқ туғилган. Ўзбекистон халқ артисти Лутфулла Нарзуллаев “Биз ўша студиядаги ўқиш давримиздаёқ “Гамлет”дан кичик бир парча тайёрлаган эдик ва Полоний ролини мен ижро этган эдим”, деган эди. Демак, Чўлпон ўша вақтлардаёқ “Гамлет” трагедияси таржимасига киришган бўлса ажаб эмас. Адабиётшунос Наим Каримовнинг айтишига қараганда, Абдулҳамид Чўлпон 30-йилларда Москвага борганида инглиз тилини яхши биладиган бир рус ошноси билан “Гамлет” пьесасини инглиз тилида ўқиб чиқишган экан. Шундан кўринадики, Чўлпон бу асарни таржима қилгунча жуда пухта тайёргарлик кўрган ва бу асарни оқ шеър тарзида эмас, проза шаклида ўзбек тилига ўгирган. Спектакль бизнинг театримизда 1933–1934 йилларда тайёрланиб, 1935 йилда томошабинларга кўрсатилади. Уни саҳналаштириш жараёнида театр жамоаси Чўлпон билан ҳамкорликда кўп иш олиб борган. Ушбу спектакль ярим асрдан ортиқ вақт мобайнида саҳна гултожи бўлиб турди. Қайта-қайта саҳналаштирилганда турли ўзгаришлар ҳам бўлган, албатта. Лекин Чўлпон таржимаси шу қадар равон эдики, уни ўзгартиришга кўп ҳаракат қилинса ҳам оқибатсиз қолаверган. Чўлпон қамалгандан сўнг спектакль намойиши тақиқланади, аммо театр жамоаси томошабинларнинг талабига биноан уни қайта тиклашга киришади. Ўша вақтдаги раҳбарларнинг таклифи билан Мирзакалон Исмоилий асар таржимасини ўз қўлига олади-ю, бироқ Чўлпон таржимасидан ўтказиб бўлмаслигини айтиб, жуда ҳам зарур бўлса, номини афишада ёзишга розилик беради. Шундай қилиб, асар Мирзакалон Исмоилий таржимаси деб, яна кўп йиллар халққа намойиш қилинаверади. Аммо Мирзакалон Исмоилий ҳам қатағон қилиниши оқибатида яна спектакль тўхтаб қолади. Энди академик Воҳид Зоҳидовдан асарни қайта таржима қилиб беришни сўрайдилар. У ҳам худди Мирзакалон Исмоилий сўзини такрорлаб, “Мен Чўлпон таржимасига қалам теккиза олмайман”, дейди. Шундан сўнг афишаларда Воҳид Зоҳидов таржимаси деб кўрсатилади-ю, ўзи Чўлпон таржимасида саҳнада давом этаверади. Албатта, у замонларда афишадаги ном ўзгариши билан цензура тинчиб қолмасди, шунинг учун маълум ўзгартиришлар киритилган. Аммо бу Чўлпон даражасида бўлмаган, албатта. Дейлик, Чўлпон таржимасида шундай сатрлар бор:\nБир замонлар ёш эдим,\nСевгига йўлдош эдим.\nШуларни ўйлаб эдим,\nБундан яхши нима бор?\nНе қайғу бор, на ҳасрат,\nЭрта роҳат, кеч роҳат,\nҲар куни кўклам-баҳор.\nБошқа таржималарда эса бу мана бундай тарзда ўгирилган:\nБир вақтлар бор эди,\nСевги менга ёр эди.\nЭнг яхшиси шу дедим,\nҚолгани бекор эрди.\nЛекин етиб келиб қарилик,\nОлиб кетди мени у ёққа.\nЎғри каби шилди мени у,\nЙўқ кучим ўзни танимоққа.\nБуни ашула шаклида Ўзбекистон халқ артисти Миршоҳид Мироқилов ўша Чўлпон таржимасида ўла-ўлгунча ижро этган эди, десам бўлади.\nЎтди энди ўша кунлар, кетди бедарак,\nМана энди ерни ковлаб терганим суяк.\nБу сатрлар кимнинг таржимаси экан, аниқлай олмадим. Лекин Миршоҳид Мироқилов ушбу сатрларни шу қадар жозибадор айтар эдики, томошабинлар йиғлаб-кулиб олқишлар эди. Мен ҳам Горациони ижро этганимда, Чўлпон таржимасидаги сўзларни айтишни ниҳоятда ёқтирар эдим. Озрик ҳақида унинг: “У ўз тухумининг пўчоғини бошига илаштириб уясидан учиб чиққан қизилиштоннинг худди ўзгинаси…” деган сўзларини жуда ҳузурланиб талаффуз қилардим. Пьесада Озрик, Розенкранс, Галдерштейнлар ҳақида Чўлпон таржимасида шундай характерли сўзлар бор: “Улар ҳали она қорнида ётган, демак, она сутидан баҳраманд бўлмаган вақтдаёқ она эмчакларига хушомадгўйлик қилган бўлсалар керак. Буларни бир ўхшатиб пуфланса, совун пуфагидай ҳеч нарса бўлмай қолишади”. Шекспирнинг ҳамма асарларида умуминсоний ғоялар, ҳаёт муаммолари шундай сингдириладики, улар ҳеч қачон ўз замонавийлигини йўқотмайди. Айниқса, Гамлет фожиасида ҳар бир ҳолатга сингдирилган фалсафий фикрларнинг ҳар бири кишини ҳаяжонлантирмай қўймайди. Чўлпон эса ўз таржимасида ана шундай фикрларнинг халқимизга яқин тарздаги бадиий ифодасини топган эди.\nБир куни “Гамлет” пьесасининг кейинги қўйилишида Олим Хўжаев Гамлет ролини тайёрлаб турган эди. Шунда Аброр Ҳидоятов у кейинги таржимада “ўлайми, қолайми” деб берилган монологни Чўлпон талқинида, яъни: “ё ўлиш, ё қолиш” деб айтишни таклиф этди. Мен бир неча таржималарни кўриб чиқдим. Бирида шу монолог “ўлишми, қолишми”, яна бирида эса “ўлайми, қолайми” дейилади. Чўлпоннинг таржима талқини булар орасида энг кучли жарангларди.\nАлбатта, Шекспирнинг ҳамма асарлари ҳам асрлар давомида кўп ижроларни кўрган. Биргина Гамлет образини дунёдаги энг машҳур актёрлар ижро этган, талқинлари ҳам турлича бўлган. Масалан, Михаил Чеховнинг ижросида Гамлет роли бироз руҳий тушкунликда ифода қилинганлигини таърифлашади. Машҳур рус актёри В. И. Качалов Гамлет тимсолида курашчи образини яратган эди. Театр санъати тарихидан маълумки, бу образни баъзи ижрочилар тахт учун курашувчи, яна баъзи ижрочилар эса руҳий тушкунликка тушган шаҳзода қиёфасида талқин қилганлар. Маннон Уйғур Аброр Ҳидоятов билан пьеса устида ишлашганда уни курашчан тарзда гавдалантиришни таклиф қилган ва шуни амалга ошира олган. У битта гапни доим такрорлар эди. Гамлетнинг ўз фикрича: “Давр издан чиқди, уни қайтадан изга солиш менинг ҳиссамга тушди”. Пьесани тайёрлашда айнан шу гап асосида Гамлет образи талқин қилинган. Бу пьесада образлар талқини Маннон Уйғурнинг йўналиши бўйича барча ижрочиларда узоқ йиллар шу тарзда давом этган эди. Олим Хўжаев, Шукур Бурҳоновлар ҳам Гамлет ролини Аброр Ҳидоятовдан кейин ижро қилишган. Улар ҳам Аброр Ҳидоятов яратган Гамлет каби бутун пьеса давомида жангчи қиёфасини яратган эдилар.\nСора Эшонтўраева Офелия ролини Маннон Уйғур талқини бўйича жуда юксак ижро этарди. Бир куни Наманганда гастролда юрганимизда бу ернинг машҳур боғига кирдик. Боғнинг бир кўли бор эди. Сорахонимнинг кўзи шу кўл ўртасидаги оппоқ гулга тушди. Бу чамамда нилуфар эди. Сорахоним: “Мана, у кишининг Офелияга ўхшатган гуллари” деди. Шундан сўнг:\n– Мана, қаранглар, – деб Сора опа қўлларини гулга чўзган эдилар, гул дарҳол ёпилди. Ва яна қўлларини тортган эдилар, гул яна очилди. – Маннон Уйғур Офелия образини мана шу гулга ўхшатиб, менга уни нозиктабиатли қиз, деб тушунтирган эдилар.\nДарҳақиқат, Офелия саройдаги турли фитналар гирдобида жуда эрта хазон бўлади. “Отелло” спектаклидаги Дездемона эса (бу ролни Сора Эшонтўраева ижро этган) Офелияга нисбатан курашчан, отаси олдида ҳам тап тортмай кўнглидаги гапларни айта оларди.\n“Отелло” фожиасини тайёрлаш устида театр жамоаси 1939–1940 йилларда иш олиб борган. Ҳозирги пайтда менга театрларда Маннон Уйғур, Етим Бобожоновлар бошлаб берган сўз устида ишлаш анъаналари йўқолиб бораётгандек туюлади. Аммо сўз устида, талаффуз устида ишлаш илгаригига нисбатан камайиб кетди. “Отелло” спектаклини тайёрлашда Маннон Уйғурга ёрдамчи режиссёр эдим. Думалоқ стол атрофида актёрлар, режиссёр, таржимон бирга ўтиришар эди. Ғафур Ғулом пьесани аллақачон таржима қилиб бўлганига қарамай, деярли ҳар куни шу даврада, Маннон Уйғур ёнида бўларди. Даврада ҳар бир сўз талаффузига, жарангдорлигига алоҳида аҳамият берилади. Ғафур Ғулом таржимаси жуда юқори бадиий даражада эди. Шунга қарамай, ижродаги сўзларнинг оҳангдорлигига қараб, ҳеч эринмай сўзларни яна қайта-қайта тузатишга ҳам рози бўларди. Биргина “мен қораманми” монологи неча марта қайта-қайта ёзиб, ўқилганини эслайман. Маннон Уйғурнинг таклифи билан Родриго образи учун қизиқ-қизиқ кулгили сўзлар киритилди, чунки Маннон Уйғурнинг фикрича, Шекспир асарларида, айниқса, фожиаларида жиддий масалалар кўтарилганда, залда ўтирган томошабинлар ниҳоятда ҳаяжонланганлари туфайли, уларнинг асабларини бироз бўлса ҳам юмшатиш учун кулгили саҳналарни кўпайтириш мақсадга мувофиқ, деб топилган эди. Гамлет сингари Отелло ҳам турли саҳналарда турлича талқин этилганлиги табиий. Аммо Аброр Ҳидоятов ижросидаги Отелло баъзи ижроларга ўхшаб рашкчи эмас, ишонувчан киши. Ҳатто унинг кўнглига ғулғула солган ва ўзи севган Дездемонани ўлдиришга олиб борган Ягога ҳам чин қалбдан ишонади. Ва соддадил Отелло севгилиси Дездемонани ўз қўли билан бўғиб ўлдиради. Отелло Ягони энг содиқ дўст деб билади. Яго “Рашк балосидан сақланинг” деганида ҳам Отелло “Йўқ, Яго, истайсанки, умр бўлсин рашкдан иборат, ҳар чорак ой янги-янги шубҳа туғсинми? Йўқ, Яго, тозалик бор жойда ҳамма нарса тоза” деб хитоб қилади. Таржимон Ғафур Ғулом ушбу сўзлари билан Отелло ҳақидаги таърифни Шекспирдан ҳам кучайтириб юборган деб биламан: “Мана, бу мавр сенатимиз ҳамиша уни таърифларди камолотнинг ўзгинаси деб. Ҳеч қандай ҳирс юрагини буколмас одам, унинг яхши хислатларини ҳаводис ўқи ва тақдирнинг найзаси ҳам тешолмас киши”. Машҳур шекспиршунос М. М. Морозовнинг фикрига қараганда, Аброр Ҳидоятов ижросидаги Отелло роли ниҳоятда тўғри талқин қилинган. Шекспир асарлари мутахассиси М. М. Морозов шу спектаклни кўргани Москвадан беш марта келиб кетганини айтиб берган эди. Унинг айтишича, дунёдаги Отелло ролини ижро этганларни кўрган ва улар ҳақида ўз фикрларини тўплашга одатланган одам экан. Шу спектакль ҳақидаги бир йиғилишда у Томазо Салвини, А. А. Остужев, В. К. Папазян каби актёрлар ижросидаги Отеллони кўрганлигини айтиб, қуйидагича фикр билдиради: “Баъзилар Отеллони рашк қурбони қилиб акс эттиришган, баъзилар эса ишонч қурбони сифатида талқин қилганлар. Шекспир Отеллонинг ишончини инсон учун юксак фазилат деб таърифламоқчи бўлган ва Аброр Ҳидоятов ижросидаги Отелло роли муаллиф орзу қилган талқинга мос келади”.\nУмуман, классик асарлардаги образлар талқинида актёр ўз образи ҳақида ўйлаши учун ҳар тарафлама – фикрий, бадиий, фалсафий, имкониятлар муҳайё бўлади. Айниқса, “Отелло”, “Гамлет” ва “Шоҳ Эдип” асарларида актёрлар ниҳоятда фикр билан ишлашни, характерларнинг кўп қирраларини очишнинг уддасидан чиқа олганлар.\nБундай шоҳ асарларнинг учинчиси Софокл қаламига мансуб, Асқад Мухтор таржимасидаги “Шоҳ Эдип” трагедиясидир. Бу таржима ниҳоятда равонлиги билан актёрларга маъқул тушган эди.\nМен Асқад Мухтор билан Иркутск томонларда бўлган маданият кунларида қатнашган, у билан кўп яқин эдим. Бир куни кечаси театр ҳақида суҳбатлашиб тонг оттирганмиз. Ҳар иккимиз ҳам улуғ артист Шукур Бурҳон – бизнинг бахтимиз, деган хулосага келдик. “Унинг диапозонига лойиқ асар ёзолмаяпман”, деди Асқад Мухтор. У Душанбедаги Лоҳутий театрида “Шоҳ Эдип” спектаклини Ҳошим Гадоев ижросида кўрган экан. Ўшани айтиб берди. Ҳошим Гадоев “Шоҳ Эдип”ни ўзи саҳналаштирган. Шундай актёр ҳам Шукур Бурҳонга катта ихлос қўйганидан у кишидан олдин бу асарни ижро этишни ўзига эп кўрмаган экан. Ўша суҳбатда Асқад Мухтор ана шу буюк асарни қандай таржима қилганини гапириб берди. “Театрдаги иш жараёнида Шукур Бурҳоновнинг Эдип ҳақидаги мулоҳазаларини тингларканман, Шукур ака, назаримда, ҳаддан ташқари инжиқлик қилаётгандай эди. Мен қанчадан-қанча асар ёзганман. Лекин сўзга бунчалар талабчанликни энди кўришим эди. Аммо кейин билсам, артистнинг бу инжиқлиги образнинг мукаммал чиқиши ва томошабинларга манзур бўлишини таъминлар экан. Мен бунга ўшанда амин бўлдим”.\nБуни таниқли адиб таржимага ёзган сўзбошисида ҳам таъкидлайди: “Томошабинни ҳислар туғёнида тоблаб, фикр ва туйғуларни поклайди, ҳаёт ҳақида ўйлашга мажбур этади. Шунинг учун Софокл трагедияларидаги воқеалар нақадар даҳшатли бўлмасин (буни Ҳамза номидаги театримизда “Шоҳ Эдип” спектаклини кўрган томашабинлар тасдиқласа керак) ҳаммавақт оқибатда кучли, тетик, ёрқин таассурот қолдиради”, дейди. Спектаклни кўрган томошабинлар Шукур Бурҳонов ижросидаги Шоҳ Эдипни ҳамон тилга олишлари ҳам шундан. Актёр спектакль давомида жиндак енгилликка ҳам йўл кўймайди, бир дақиқа ўзини ҳаяжонсиз қолдирмайди. Эдип саҳнада пайдо бўлиши билан даҳшатли воқеалар содир бўлаверади. Ва улар чўққига кўтарилаверади. Шуниси ҳам борки, Шукур Бурҳон бу ролни ижро этганда ёши 60 ларга борган эди. Сўнгги ижроларда парда тушгач, ҳолдан тойган пайтларини ҳам кўрганман. Шуниси қизиқки, у саҳнага чиқиши билан яна ўша ўта ҳаяжонли ҳолат давом этаверарди. Актёр образда яшар экан, ўзини ҳеч қачон аяб ўтирмасди. Шу спектаклни безаган рассом Г. Бримнинг гапига қараганда, у актёрнинг соғлигини ўйлаб, баланд-пастликдан иборат бўлган декорация ўрнига саҳна олдида ижро этишни таклиф этганда Шукур Бурҳонов жаҳл билан уни рад этган экан. Асқад Мухторнинг айтишига қараганда, ушбу мисраларни неча хил сўзлар билан айтиб кўрган:\nТамом, бари аён. О, ёруғ жаҳон,\nСўнгги бор кўрмоқда кўзларим сени.\nҲаёт ҳаром, нафас ҳаром, никоҳ ҳам ҳаром,\nҚонга булғанганман, жирканчман, жирканч!\nМаълумки, шоҳ Эдип чўпондан ҳақиқатни билгач, ўз гуноҳлари учун Худодан жавоб кутиб ўтиришни истамайди, балки ўзини-ўзи жазолайди:\nНима қилай бу кўзларни,\nЭнди бу оламда ҳеч нарса, ҳеч нарса\nМенинг кўзларимни қувонтирмаса.\nАммо биламанки, мени ажал олмас,\nМени дард ўлдирмас – шуниси ёмон.\nдея кўзларини ўяди.\nУ дунёда ота-онам юзига\nҚандай боқдим, кўзларимни ўймасам?!\nБадбахт онам мендан туққан болага\nҚандай боқдим кўзларимни ўймасам?!\nҚизларининг шарпасини сезар экан:\nҚайдасиз, қизларим, яқинроқ келинг,\nИлк бор ака бўлиб қўл чўзай сизга.\nКеча чақнаб турган порлоқ кўзларимни\nБугун бу аҳволга солган мен ўзим,\nЁнингизда турган шу бадбахт ота\nКўрмасдан, билмасдан сизни оламга\nКелтириб қўйди-ку… ўз онасидан.\nБу дунё фожиалари шундай ижро этилганки, одамзот нималарни уддасидан чиқмайди деб қоласан… Уларни ўқиганда ёки кўрганда ўзлигингни унутасан. Чиндан театр – ҳаёт ойнаси. Баъзан буни томоша дейишади, баъзилар театрни ибратхона ҳам дейишар экан. Йўқ, театр театрлигича қолади. Вильям Шекспир айтганидек, “Дунё ўзи театр, одамлар эса ҳаммаси актёр” экан. Қувончу фожиалар ичида ҳаёт кечирувчи актёр инсонларга ўлмас таассурот берувчи зот. Эҳтимол, шу боис ҳам ҳаёт бор экан, ҳамма санъатлар ичида энг қадимийси, узоқ умр кўрадигани театр бўлиб қолаверади.\n1 Софокл (тахминан эрамиздан олдин 496–406) – юнон шоири, драматурги. Унинг ижодида Эсхил ва Еврипид сингари антик фожиа асарлари таъсири алоҳида ўрин тутган.\n2 Чехов М. А. (1891–1955) – рус актёри ва режиссёри, педагоги.\n3 Качалов В. И. (1875–1948) – рус актёри. 1896 йилдан Москва бадиий театрида ишлаган.\n Морозов М. М. (1897–1952) – адабиётшунос, театршунос, таржимон. Шекспиршуносликка асос солган олимлардан бири. Москва давлат университети ва ГИТИСнинг профессори.\n Салвини Томазо (1829–1915) – итальян актёри. Унинг ижоди XIX аср саҳна санъатининг юксак намунаси ҳисобланади. Остужев А. А. (1874–1953) – рус актёри. Саҳнада 1895 йилдан, 1898 йилдан Миллий театрда ишлаган. Папазян В. К. (1888–1968) – арман актёри. Саҳнада 1907 йилдан, 1957 йилдан эса Сундукян номидаги Арманистон театрида фаолият юргизган. Уларнинг ижросидаги Отелло роли ўз даврида катта довруқ қозонган.\n← Аввалги Аввалги Аркадий Аверченко. Ўзим ҳақдаги биринчи латифа\nКейинги → Кейинги: Қўчқор Норқобил. Қайтмасанг ҳам қайтгин (киноқисса)


Лола Каримова-Тиллаева Каримов Фонди таълим грантлари ғолибларини эълон қилди\nЛола Каримова-Тиллаева Каримов Фонди таълим грантлари...\n19.04.2019 12:11 0 1036\nФото: Каримов Фонди\nЛола Каримова-Тиллаева хорижда таҳсил олиш имконини берувчи Каримов Фонди таълим грантларининг 2019 йилги ғолибларини эълон қилди.\nТанлов октябрь ойида эълон қилинган бўлиб, унда Ўзбекистон олийгоҳларининг 300га яқин битирувчилари иштирок этдилар. Танлов натижаларига кўра, Каримов Фондининг 2019 йилги таълим грантларига исмлари қуйида келтирилган 10 нафар ўзбекистонлик ёшлар муваффақ бўлдилар:\nАҳмадалиев Жамшид (Тошкентдаги Халқаро Вестминстер университети битирувчиси);\nГаппорхонов Орифхон (Ислом Каримов номидаги Тошкент Давлат техника университети битирувчиси);\nЖавгашев Эрлан (Тошкентдаги Турин политехника университети битирувчиси);\nФайзулина Светлана (Тошкентдаги Сингапур менеджментни ривожлантириш институти битирувчиси);\nАлматов Артур (Ислом Каримов номидаги Тошкент Давлат техника университети битирувчиси);\nРажабов Жамшид (Тошкент шаҳридаги И.М.Губкин номидаги Россия давлат нефть ва газ университети филиали битирувчиси);\nХушваков Жалолиддин (Мирзо Улуғбек номидаги Ўзбекистон Миллий университети битирувчиси);\nШералиев Шердор (Тошкент шаҳридаги И.М.Губкин номидаги Россия давлат нефть ва газ университети филиали битирувчиси);\nШоикромов Шотемур (Тошкент автомобил йўлларини лойиҳалаш, қуриш ва эксплуатацияси институти битирувчиси);\nНуритдинов Тимур (Тошкентдаги Халқаро Вестминстер университети битирувчиси).\n«Каримов Фонди номидан 2019 йилги грантлар танлови ғолибларини самимий табриклайман. Сиз ўтказилган тест синовлари ва имтихонларда жуда юқори натижаларни кўрсатиб, ўз билим, ирода ва меҳнатингиз туфайли ушбу таълим грантларига эришишга муваффақ бўлдингиз. Европанинг пешқадам олийгоҳларида таҳсил олишингизда сизга омадлар тилайман, эгаллаган билимларингиз билан келажакда Ватан равнақига ҳисса қўшишингизга тилакдошман», — дея таъкидлади Каримов Фонди раҳбари Лола Каримова-Тиллаева грант ғолибларини эълон қилиш билан боғлиқ мурожаатида.\nКаримов Фондининг аввалги, 2017 ва 2018 йиллардаги грант дастурлари натижаларига кўра ҳозирги пайтда ўзбекистонлик 22 нафар йигит-қизлар Германия, Италия, Россия ва Польшанинг пешқадам олийгоҳларида таҳсил олиб келмоқдалар. Улар орасида Фрайбург университети, Анхальт университети, Рур университети, Турин политехника университети, Москва меъморчилик мактаби, Зиген университети, Познан санъат университети ва бошқа олийгоҳлар бор.\nКаримов Фонди 2016 йилда мустақил Ўзбекистон асосчиси ва Биринчи Президенти Ислом Каримов хотирасига бағишлаб ташкил этилган.\nИслом Каримов фонди таълим грантлари\n«China Education»: Ҳеч қандай имтиҳонларсиз, тўлиқ таълим грантларига эга бўлишни истайсизми? (30 та ўрин)\nИслом Каримов фонди ташкил этган танлов ғолиблари аниқланди\nТатьяна Каримова: «Ислом Абдуғаниевич билан тўйимиз дастлаб Самарқандда, кейинроқ Қувасойда бўлиб ўтган»\nБош вазир ва Тошкент шаҳар ҳокими имзоларини сохталаштирган шахсларга ҳукм ўқилди\nЎзмиллийбанк фаолиятида қандай янгиликлар бўлади?\nХусусий туғруқхоналарга рухсат этилди\nШавкат Мирзиёев соғлиқни сақлаш соҳаси ходимларини табриклади\nШавкат Мирзиёев ҳокимларга икки кун муҳлат берди\nДунёдаги энг гўзал аёлнинг макияжсиз сурати чоп этилди\nАбдуллоҳ Тоҳиров қайси идора қўлида?\n#АҚШ - 1346\n#Хитой - 653\n#ИИВ - 165\n#Германия - 283\n#эво моралес - 11\n#соғлиқни сақлаш - 46\n#Абдуллоҳ Тоҳиров - 4\n#Ўзбекистон - 1546\n#сайлов - 129\n#реклама - 91\n#прописка - 85\n#Ироқ - 90\n#Япония - 356


Кремль Сурияда Россия томонидан авиазарбалар берилаётгани ҳақидаги маълумотларга эга эмаслиги айтилди\n20:41 / 29.09.2015\nКремлда Сурияда “ИШИД” террорчилик гуруҳи объектларига Россия авиацияси томонидан зарбалар берилгани ҳақидаги маълумотларга эга эмаслар. Бу ҳақда Россия президентининг матбуот котиби Дмитрий Песковга иқтибос келтирган ҳолда “Интерфакс” ахборот агентлиги маълум қилди.\n“Менга бундай зарбалар берилгани ҳақида ҳеч нарса маълум эмас”, деб айтди Песков. Песков Сурия масаласи бўйича ҳозирча “мувофиқлаштирувчи механизмларни йўлга қўйиш ҳақида гап кетмоқда”, деб таъкидлаб ўтди. Унинг айтишича, кейинги қарорлар “вазият қандай тус олишига қараб қабул қилинади”.\nЖурналистлар бир неча бор Кремль вакилларидан Россиянинг Суриядаги ҳарбий контингентидан фойдаланаётгани ҳақидаги гапларга изоҳ беришни сўрашган. Песков бунга жавобан Владимир Путиннинг Россия армиясидан Сурияда фойдаланишга рухсат сўраб Федерация кенгашига мурожаат қилгани ҳақида ҳеч қандай ҳужжатларни кўрмаганини айтган.


10:26, 13.10.2014 // 4211\nҚозоғистондаги ягона ўзбек драма театри ўз сайтини ишга туширди\nҚозоғистонда ягона бўлган ўзбек театри – Чимкент шаҳридаги Жанубий Қозоғистон вилоят ўзбек драма театри ўз сайтини ишга туширди, деб хабар бермоқда Kun.uz.\nСпектакл саҳналаридан бири. Фото: узбектеатр.кз\nСайт ўз фаолиятини 1 октябрдан йўлга қўйган. Унда театрдаги сўнгги янгиликлар, театр афишаси, рэпертуари, актёрлар таркиби, шунингдек, театр тарихи ва унда қўйилган спектакллар галереяси билан танишиш мумкин. Сайт ўзбек ва қозоқ тилларида юритилади.\n«Бу сайтни йўлга қўйишимиздан мақсад, замон билан ҳамнафас бўлган ҳолда, янги спектакллар, миллий ва замонавий концертлар, кундан кун ортиб бораётган янгиликлар ҳақида кенг оммага тезкор равишда маълумот беришдир», – дейилади сайт хабарида.\nМаълумот учун, Жанубий Қозоғистон ўзбек драма театри ўзининг илк спектаклларини 2002 йилдан намойиш этишни бошлаган бўлиб, ҳозирги биносига 2003 йил октябрида кўчиб ўтган. Театр биноси очилишида Қозоғистон президенти Нурсултон Назарбоев иштирок этган.\n2014 йил сентябрида театр ўзининг 12-мавсумини очди. Театр сайтидаги хабарларга кўра, ноябрда ўзбекистонлик драматург Эркин Хушвақтовнинг «Қаллиқ ўйин» номли саҳна асари премьерасини ўтказиш кўзда тутилган.\n15:34 Кеча // 84902\n12:23 Кеча // 82465


ҚУЧОҚЛАШИБ КЎРИШИШ ҲАҚИДА - Баҳоуддин Нақшбанд ёдгорлик мажмуаси маркази\n1687 марта ўқилди.\nБугунги кунда оддий ҳолатларда ҳам қучоқлашиб кўришавериш урфга айланиб бормоқда. Ҳар кўришганда қучоқлашиб кўришиш тўғрими? Динимизда бунга қандай кўрсатмалар берилган?\nҚучоқлаб ёки юз ва бошдан ўпиб кўришиш эса баъзи бир муносабатлар сабабидан бўлади. Ҳеч қандай муносабатсиз қучоқлашиб ёки ўпиб кўришишни аҳли илмлар қуйидаги ва ундан бошқа ҳадисларга кўра макруҳ деганлар. Ёш болаларни эркалаб қучоқлаб, ўпиш бундан мустаснодир. Ҳадиси шарифда қуйидагича келган:\nعَنْ أَنَسِ بْنِ مَالِكٍ قَالَ قَالَ رَجُلٌ يَا رَسُولَ اللَّهِ، الرَّجُلُ مِنَّا يَلْقَى أَخَاهُ أَوْ صَدِيقَهُ أَيَنْحَنِى لَهُ قَالَ لاَ قَالَ أَفَيَلْتَزِمُهُ وَيُقَبِّلُهُ قَالَ لاَ قَالَ أَفَيَأْخُذُ بِيَدِهِ وَيُصَافِحُهُ قَالَ نَعَمْ. رَوَاهُ التِّرْمِذِيُّ\nАнас ибн Молик розияллоҳу анҳудан ривоят қилинади: Бир киши: “Эй Аллоҳнинг Расули, бирортамиз биродари ёки дўстини учратганда унга эгилиб кўришса бўладими?”, деди. У зот: “йўқ”, дедилар. Ҳалиги киши: “Уни қучоқлаб ва ўпиб кўришса бўладими?”, деди. У зот: “йўқ”, дедилар. Ҳалиги киши: “Унинг қўлидан ушлаб, қўл бериб кўришадими?”, деди. У зот: “ҳа”, дедилар. Термизий ривояти.\nАнас ибн Молик розияллоҳу анҳудан ривоят қилинади: “Улар (яъни, саҳобалар) бир бирлари билан учрашганларида қўл бериб кўришар эдилар. Агар сафардан қайтсалар, қучоқлашиб кўришардилар”. Тобароний ривояти\n... وَمَا جَعَلَ عَلَيْكُمْ فِي الدِّينِ مِنْ حَرَجٍ\n... Ва динда сизларга бирор ҳараж (қийинчилик) қилмади. (Ҳаж;78)\nУрфга айланиб улгурган бундай кўришишдан воз кечиш осон бўлмайди. Бунда мулойимлик ва ҳикмат билан йўл тутмоқ лозимдир. Агар буни бирданига тўхтатилса, қалбнинг жароҳатланиши ёки қариндош уруғлар ўртасида силаи раҳмнинг узилиб кетишига сабаб бўлса, бунинг зарари қучоқлашиб кўришишнинг зараридан каттароқ бўлгани учун аввал катта зарар даф қилинади. Имконини қилиб, мавридини топиб, набавий суннатга эргашиш қанчалик аҳамиятли ва фойдали экани тушунтириб борилса, иншаа Аллоҳ секин-аста тўғирланиб боради.\nАммо номаҳрам эркак ва аёлнинг бир бирлари билан қучоқлашиб ёки юздан ўпиб кўришишлари ҳаром эканига уламолар иттифоқ қилганлар. Айниқса, ўзларини “маданиятли” деб ҳисоблайдиган баъзи хонадонларда қайнота ва келиннинг ёки қайнона ва куёвнинг қўл бериб, қучоқлаб ёки ўпиб кўришишлари айрим ҳолатларда келин билан куёвнинг никоҳини бутунлай, қайта тиклаб бўлмайдиган даражада бузилиб кетишига сабаб бўлишидан огоҳлантирамиз. Чунки агар қайнота келинини қасддан ё хато қилиб бўлсин, тўсиқ билан (баданнинг ҳарорати сезиладиган даражада) ёки тўсиқсиз бўлсин, шаҳват билан ушлайдиган бўлса, ўғлига келини ҳаром бўлади.


Ғарб матбуоти: 'Путин СССРни қайта тикламоқчи' - BBC O'zbek\nImage caption "Путин учун Овросиё Иттифоқи тарихда қолишнинг йўли"\nҒарб матбуотига кўра, Владимир Путиннинг Овросиё Иттифоқини тузиш ғояси СССРнинг қайта тикланиши ҳақидаги хавотирларни пайдо қилган.\n"Келаси йил президентликка қайтишини эълон қилганидан бир ҳафта ўтиб, Владимир Путин Россиянинг собиқ совет қўшниларини қайтадан бир жойга тўплаш ҳақидаги улкан ғояни илгари сурди",- деб ёзади "Гардиан" рўзномаси.\nБритан рўзномасига кўра, "Овросиё Иттифоқи" Россиянинг халқаро майдондаги таъсирини янада кучайтиради.\n"Гардиан" Овросиё Иттифоқини тузиш ғояси "Совет Иттифоқининг қулашини "20-асрнинг энг йирик геосиёсий фалокати" деб таърифлаган шахсдан чиқаётганига эътибор қаратади.\nРўзномага кўра,бу Путиннинг империалистик қарашларини акс эттиради.\nПутин Россиянинг Совет Иттифоқи қулаши баробарида йўқотган қудратини қайта тиклаш учун Москва раҳбарлигида сон-саноқсиз ташкилотлар тузганини таъкидлаган "Гардиан"нинг Москвадаги мухбири Мириам Илдарнинг фикрича, собиқ совет ҳудудида Оврўпо Иттифоқига ўхшаган бир иттифоқни яратиш осон бўлмайди.\nХалқаро Молия Жамғармасига кўра, Оврўпо Иттифоқи давлатларининг биргаликдаги ялпи ички маҳсулоти 16 триллионни ташкил этади, Мустақил Давлатлар Ҳамдўстлигининг умумий йиллик ялпи ички маҳсулот ҳажми эса бор-йўғи 1.9 триллион долларга тенг.\nСохта Совет Иттифоқини яратиш билан Путин Россия Империясининг йўқотишларини қоплаган шахс сифатида хотирланиши мумкин\nThe Telegraph рўзномасига кўра, Путиннинг орзуси рўёбга чиққани тақдирда Россия яна Ер юзининг бешдан бир қисмида ҳокимлик қилиши мумкин.\n"Телеграф"нинг Москвадаги мухбири Эндрю Осборннинг ёзишича, Путиннинг ғояси рус миллатчилари ва СССР давридаги барқарорликни соғинган кекса ёшдаги руслар томонидан олқишланади.\nМақола муаллифига кўра, гарчи жаноб Путин янги Иттифоқнинг Совет Иттифоқидан фарқли бўлишини урғулаган эса-да, аслида кўп жиҳатдан СССРга ўхшаш бўлади.\n"Коммунизмнинг ўрнини авторитаризм эгаллайди, аъзолик ихтиёрий бўлади, аммо геосиёсий ва бошқа жиҳатдан бу Совет Иттифоқининг ўзгинаси бўлади", - деб ёзади муаллиф.\n"Путин бир пайтлар Совет Иттифоқини ташкил этган 15 жумҳуриятнинг барчасини ҳеч қачон қайтадан бирлаштира олмайди. Болтиқбўйи давлатлари - Латвия, Эстония ва Литва аллақачон Оврўпо Иттифоқининг аъзолари ва 2008 йилда Россия билан урушда ўз ҳудудининг 20 фоизини йўқотган Гуржистоннинг эса, бу каби Иттифоққа қўшилиши ҳақиқатдан узоқ", - деб ёзади рўзнома.\nАммо Телеграф мухбирининг фикрича, Путиннинг ўзига ўхшаган қаттиққўл раҳбарлар томонидан бошқарилаётган бошқа давлатларга бу ғоя маъқул келиши мумкин.\n"Шубҳасиз, улар янги иттифоқда Россиянинг устунлигини камайтириш учун курашадилар. Аммо шу билан бирга, улар янги блокни халқаро майдонда ўз овозларини кучайтириш ва диктаторларнинг пайтавасига қурт тушган бир пайтда ўзларининг яккаҳокимлик тузумларини мустаҳкамлаш йўли, деб кўришлари мумкин", - деб ёзади рўзнома.\nБритан нашрига кўра, Путин учун бу тарихда қолишнинг йўлидир.\n"Тарафдорлари уни 1990-йиллардаги бошбошдоқликдан сўнг Россияни парчаланишдан асраб қолган шахс сифатида кўрадилар. Сохта Совет Иттифоқини яратиш билан эса у Россия Империясининг йўқотишларини қоплаган шахс сифатида хотирланиши мумкин", дейилади мақолада.\nДэйли Мейл рўзномасига кўра, Путиннинг ғояси СССРнинг қайта тикланиши билан боғлиқ қўрқувни пайдо қилган.\nНашрнинг ёзишича, янги иттифоқ СССРга ўхшамайди, деган гаплар баъзи собиқ совет давлатларини ишонтириши қийин.\n"Уларнинг кўпчилиги Кремлнинг ниятларига шубҳа билан қарайдилар", - деб ёзади Дэйли Мэйл.\nThe Financial Times блогида журналист Изабел Горст Овросиё Иттифоқи Қозоғистон учун нимани англатишини таҳлил қилишга уринган.\nУнинг фикрича, Овросиё Иттифоқи ғоясининг ўзи Нурсултон Назарбоевга ёқади.\n"1991 йилда у СССРнинг тарқатиб юборилишини унчалик ҳам истамаганди. Аммо шу билан бирга, бу 71 ёшли собиқ КПСС арбоби Россия, Хитой ва Ғарб ўртасида мувозанат сақлаб, Қозоғистоннинг мустақиллигини кафолатлашга уринмоқда", - деб ёзади журналист.


Инсонпарварлик намунаси | "Адолат" СДП\nЯнги Ўзбекистон - янгича дунёқараш деган шиорлар остида йўлимизни белгилаб олдик. Дунё ҳамжамиятининг юртимизга бераётган баҳосини, ўзгаришлар тўғрисидаги илиқ фикрларини ҳар куни ижтимоий тармоқ ва ОАВ орқали кузатяпмиз. Келажакни кўзлаб қанчадан қанча Қарор ва Фармонлар имзоланмоқда. Аввало буларнинг барчаси халқимизни рози қилиш йўлида қилинаётган саъйи - ҳаракатлар ҳисобланади. Одамларимиз ҳам бунга нисбатан “лаббай” деб жавоб қайтариши, муҳтарам Президентимизга елкадош бóлиши керак. Афв этилганларнинг 6 нафарини аёллар ташкил қилади дедик. Аёл авваламбор она, фарзандлар тарбиячиси, ҳаёт давомичиси ҳисобланади. Келажагимиз бўлмиш фарзандлар тарбиясида аёлларининг ўрни муҳимдир. Фарзандларимизнинг тўғри йўлдан юришида, адашиб жиноят йўлига кириб қолмасликларини таъминлашда аёлларимиз аввало ўрнак бўлишлари керак. Зеро ҳаёт инсонга бир марта берилади.\nМуҳтарам Президентимиз томонидан бир неча йилдан буён қанчадан қанча фуқароларимизга афв берилмоқда.Уларнинг қанчаси ҳозирги кунда жамиятга мослашиб ўз ўринларини топишдилар. Бундай имкониятларни дунёнинг бошқа мамлакатларида учратиш амри маҳол. Инсоннинг қадри юксак баҳоланадиган юртимизга илоҳим кўз тегмасин. Осмонимиз ҳамиша мусаффо, тинчлигимиз бардавом бўлсин. Мустақиллигимиз абадий бўлсин!


Теглар: Автобус, Телефон\nДобавлено: 04.08.2016, 10:29\n“Тошшаҳартрансхизмат” компанияси Тошкентдаги автобуслар ҳаракатини кузатишга имкон берувчи TashBus (Android) мобиль иловаси тест режимида ишга туширилганини маълум қилди, деб ёзади “Газета.uz”\nИлова ёрдамида фойдаланувчи белгиланган йўналишдаги автобум ҳаракатини кузатиши, унинг керакли бекатга келиш вақтини билиши, давлат рақами, ҳаракат тезлиги ва автобекатгача бўлган масофани аниқлаши мумкин.\nБекатлар каталоги қайси йўналишлар белгиланган бекат орқали ўтишни аниқлашга имкон беради. Қидирув функцияси орқали автобусларни рақами, бекатларни эса номи бўйича топишга шароит туғдиради. Йўналишни тезкор топиш учун уни танланганлар рўйхатига киритиб қўйиш кифоя қилади.\n“Тошшаҳартрансхизмат”нинг Grand Technology System компанияси билан ҳамкорликда ишлаб чиққан иловаси пойтахт автобус йўналишларининг барчасини қамраб олган. Яқин вақтлар ичида илованинг iOS талқини ҳам ишга туширилади. Бундан ташқари, дастурчилар режасида www.tashbus.uz сайтида унинг веб-кўринишини ишлаб чиқиш ҳам жой олган.


Инстаблогерлар Бонамур ва Озод Ҳуррамов нега ажралиб кетган? - 14 Декабря 2021 - YANGILIKLAR / SHOU BIZNES YANGILIKLARI / HABARLAR / AXBOROT - WWW.SHERLAR.ORG - SMS SHERLAR, SEVGI SHERLARI, YANGI\nГлавная » 2021 » Декабрь » 14 » Инстаблогерлар Бонамур ва Озод Ҳуррамов нега ажралиб кетган?\n«Мен яхши кўриб гаплашсам, ҳеч қачон хато қилмасликка ҳаракат қиламан», — дейди у\nИнстаблогер, Бонамур тахаллуси билан ижод қилувчи Умида Абдуғаффорова YouTube’даги «Yashin Tv» лойиҳасига берган интервьюсида Озод Ҳуррамовни ҳақиқатдан яхши кўргани ҳақида гапирди.\nУнинг сўзларига кўра, севган инсони билан ажралса, айбни ундан қидиради. Инстаблогер ҳақиқатдан севиб қолса, ҳеч қачон хато қилмасликка ҳаракат қилишини айтди. Шунингдек, Бонамур ҳозир Озод Ҳуррамов билан муносабатлари яхши эканини таъкидлади.\n«Севган инсоним билан муносабатлар бузилса, айбни ундан кўраман. Мен яхши кўриб гаплашсам, ҳеч қачон хато қилмасликка ҳаракат қиламан. Озод Ҳуррамов билан мен орани очганман. Менинг воз кечиб юборишим осон. Гап-сўзларга ишониб қўйдим. Ҳозир муносабатларимиз яхши. Озод ака жуда зўр инсон. Ҳеч ким ҳеч кимни ташлаб кетмади. У кетганида, гап-сўзларга кўп ишониб қўйдим ва уни блок қилдим. У ҳайрон бўлди. 3-4 кундан кейин қайта ёзди. У пайти мен қароримни айтгандим. У ‘Майли ўзингнинг йўлингдан кетаверʼ, деди. Бўлди. Шу билан орамиз очилди. Лекин ҳозир орамиз яхши», — дейди у.\nШу билан бирга, Бонамур гаплашиб юрганини билгандан кейин уларга нисбатан негатив фикрлар кўпайганини айтди. Инстаблогер Озод Ҳуррамов билан интернетда танишганини таъкидлади. Унинг сўзларига кўра, Озод Ҳуррамов билан орасида соф муҳаббат бўлган.\n«Бошида гаплашиб юрганимизни билиб, бизга негатив кўпайди. Унинг изоҳларида мени. Менинг изоҳларимда уни ёмонлашарди. Кейин бирдан билинтириб қўйдик. Биз интернетда танишганмиз. Бир-биримизга нисбатан соф муҳаббат бўлган. Озод Ҳуррамов ҳақиқатдан зўр инсон», — дейди блогер.\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 26 | Добавил: sherlarorg | Теги: #habarlar, #newsuz, #xabarlar, #uznews, #news, #Yangilik, #новости, #ahborot, #Yangiliklar | Рейтинг: 0.0/0


«Ўзбекистон президенти каби ишланг». Қирғизистонда талаба бош вазирга чақириқ билан чиқди » Новости Узбекистана сегодня: nuz.uz\nНовости Узбекистана → Жахонда → «Ўзбекистон президенти каби ишланг». Қирғизистонда талаба бош вазирга чақириқ билан чиқди\n27-12-2017 14:32 0 691 Рейтинг1 Чоп этиш\nҚирғизистоннинг Жалолобод давлат университети талабаларидан бири ўз мамлакати бош вазири Сапар Исоқовни «Ўзбекистон президенти Шавкат Мирзиёев каби ишлашга» чақирди.\nТалаба бу ҳақда Жалолобод давлат университетининг Қирғизистон ҳукумати раҳбари билан 26 декабрь кунги учрашувида айтиб ўтди. Исоқов минтақа бўйлаб амалий сафарни амалга оширмоқда деб ёзмоқда kuz.uz нашри.\nХусусан, талабанинг тушунтиришича, қўшни давлат раҳбари йиғилиш давомида қўйилган саволларга жавоб қайтара олмаган бир неча вазирларни ишдан бўшатган. Унинг фикрига кўра, Қирғизистонда ҳокимият вакиллари ҳам шундай қатъий бўлиши керак.\nЎз навбатида, Сапар Исоқовнинг жавоб қайтаришича, у ёпиқ эшиклар ортида ҳар бир амалдорга юқори талаб қўяди ва керак бўлганда, уларни ишдан бўшатиш ҳақида қарор қабул қилади.


«ЎзМобайл» Навоий аэропорти ҳудудини 3G/4G алоқаси...\n23.02.2019 19:04 0 194\nХалқаро аэропортларда саёҳатчиларни биринчи навбатда, ишончли алоқа ва юқори тезликдаги интернет қизиқтирмоқда. «Ўзбектелеком» АК «ЎзМобайл» филиали томонидан «Навоий» халқаро аэропортида 3G/4G технологиясидан фойдаланган ҳолда база станцияларни ўрнатиш ва созлаш ишлари якунланди. Бу ҳақда АКТ вазирлиги матбуот хизмати хабар берди.\nХалқаро аэропортнинг терминали ҳудудида йўловчилар, ходимлар ва кутиб олувчилар сифатли алоқа ва юқори тезликдаги интернетдан фойдаланишлари учун Qcell (Lamp Site) технологияси бўйича қўшимча махсус қурилмалар ўрнатилди.\nБу вақтгача мазкур аэропорт ҳудудида UZMOBILE GSM тармоғининг бундай сифатли қопламаси мавжуд эмас эди.\n«Ўзбектелеком» АК «ЎзМобайл» филиали мазкур ҳафтада, шунингдек, Қорақалпоғистон Республикасида (Қўнғирот тумани, Равшан ҳудудида) ва Тошкент вилояти (Ўртачирчиқ тумани, Қорасув шаҳарчаси)да база стансиялари ўрнатди.\n4G Навоий аэропорт Ўзбектелеком ЎзМобайл


24 сентябрь куни Ўзбекистонда кутилаётган об-ҳаво маълумоти – КУН УЗ\nГлавная / Сиёсат / 24 сентябрь куни Ўзбекистонда кутилаётган об-ҳаво маълумоти\nanvarj63 23.09.2020\tСиёсат Comments Off on 24 сентябрь куни Ўзбекистонда кутилаётган об-ҳаво маълумоти 16 Показы\nТошкент шаҳри. Ҳаво бироз булутли бўлади, вақти-вақти билан ўзгариб туради, ёғингарчилик кутилмайди. Шамол шарқдан 3-8 м/с тезликда эсади. Ҳарорат кечаси 9-11 даража илиқ, кундузи 24-26 даража иссиқ бўлади.\nҚорақалпоғистон Республикаси, Хоразм вилояти. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 5-10 даража илиқ, кундузи 22-27 даража иссиқ бўлади.\nРеспубликанинг тоғли ҳудудлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 7-12 даража, кундузи 15-20 даража илиқ бўлади.\nПред. Навальнийга «Шарите»дан жавоб берилди. У касалхонада 32 кун ўтказди\nСледующая Тўйини Tashkent City’да ўтказган Воҳиджон Исоқовга 4,5 млн сўм жарима ёзилди. «Аввалги жарима» нотўғри бўлиб чиқди


Тожикистонда минтақа келажаги муҳокама қилинди\n30 ноябр 2020, Тошкент вақти: 01:29\nИқтисодий ва энергетик бўҳрон гирдобида қолган Тожикистон халқаро ҳамжамиятдан ёрдам кутаётир.\nДушанбеда “Глобал иқтисодий бўҳрон даврида Марказий Осиё давлатлари хавфсизлигини таъминлаш” мавзусида ўтган халқаро конфренцияда қўшни давлат элчилари минтақага хавф солаётган таҳдидларни бартараф этиш йўлларини муҳокама қилдилар.\n27 март куни ўтказилган халқаро анжуманда минтақа давлатларининг Тожикистондаги элчилари қатнашди.\nАммо Ўзбекистоннинг Тожикистондаги элчиси бу тадбирга келмади. Унинг ўрнига маъруза қилиш ваколатига эга бўлмаган вакил иштирок этди.\nХалқаро тадбирда глобал иқтисодий бўҳрон таъсирида қолаётган Марказий Осиё давлатларининг келгуси тақдири, иқтисодий, ижтимоий ҳамда сиёсий вазияти ва бу вазиятнинг минтақа давлатлари хавфсизлигига таъсири ҳар томонлама таҳлил қилинди.\nТадбирда сўз олган Россия элчихонаси вакили Вячеслав Светличний глобал иқтисодий бўҳрон таъсирида қолаётган минтақа давлатларидаги вазиятга назар ташлади.\n-Минтақадаги иқтисодёти бақувват давлатлардан саналмиш Қозоғистонда ички ялпи маҳсулотнинг кескин ошгани кузатилди. Бу асосан мамалакат ташқарига экспорт қилинадиган нефт ва метал нархининг арзонлагани билан боғлиқ.\nГлобал иқтисодий бўҳрон Тожикистонга ҳам сезиларли таъсир кўрсатди. Бу мамлакатда инфиляция 20 фоизга ошди. Давлат қарзи кўпайди, - деди россиялик дипломат.\nУндаги маълумотларга кўра, Россия ҳисобидан рўзғор тебратиб юрган тожикистонлик, ўзбекистонлик ва қирғизистонлик меҳнат муҳожирлари ватанига юбораётган пуллар ўрта ҳисобда 40 фоизга камайган.\nЭрон Ислом Жумҳуриятининг Тожикистондаги элчиси Алиасғар Шердўст “Ғарб юритаётган нотўғри сиёсат натижасида пайдо бўлиб, энди дунё бўйлаб ёйинланган инқироз минтақа давлатлари хавфсизлиги учун жиддий ташвиш уйғотади”, деб ҳисоблайди.\n- Инқироз минтақада халқаро террорчилик, диний экстремистлик, мазҳабий ва ирқий низолар, наркотиклар ноқонуний савдосининг ўсишига туртки бўлиши шубҳасиз.\nШуни назарга олган ҳолда, минтақа мамлакатлар халқаро хавфсизлик ташкилотлари билан яхши ўрганилган ва таҳлил қилинган механизм асосида ҳамкорликни йўлга қўйишлари тақозо қилинади.\nАлбатта, минтақадаги барқарорлик ва хавфсизликни таъминлашга Эрон ҳам ўз ҳиссасини қўшади,- деди Алиасғари Шердўст.\nАммо у инқироз баҳона айрим қудратли давлатлар минтақа мамлакатларидан ўз геосиёсий манфаатлари йўлида фойдаланиши эҳтимолдан йироқ эмаслигини таъкидлади.\nТожикистон президенти ҳузуридаги стратегик тадқиқотлар маркази директори ўринбосари Сайфулло Сафаров Эрон элчиси фикрларига қисман қўшилишини билдирди.\nАйни пайтда стратегик тадқиқотлар маркази расмийси инқироз Тожикистон иқтисодиётига жиддий таъсир кўрстаётганини яширмади.\n-Инқироз қўшнимиз Ўзбекистон, Қирғизистон, Россия ва Эрон каби давлатларга ўз таъсирини кўрсатаётган экан, сўзсиз Тожикистонга ҳам таъсир ўтказмай қолмайди.\nЖаҳон бозорида алюминий ва пахта нархининг тушиб кетиши туфайли инқироз биринчи галда давлат бюджетига сезиларли таъсир кўрсатди.\nПул етишмаслиги сабабли бир қатор стратегик лойиҳаларимиз амалга ошмай қолмоқда, - деди Сайфулло Сафаров.\n"Инқироз таъсирини камайтириш учун Тожикистон йирик давлатлардан қайсинисининг ёрдамини кутаётир?” , деган саволимизга жавоб берар экан:\n-Ҳозир ҳамма ерда ҳам аҳвол бир хилда. Йирик давлатлардаги муаммо биздагидан чигалроқ. Шунинг учун бизни бирор давлат инқироздан қутқаради, деган умид билан яшамаслигимиз керак. Бизнинг ўз режаларимиз, сиёсатимиз бор,- деди Сайфулло Сафаров.


IAIR Awards версиясига кўра 2014 йилда Шарқий Европанинг энг...\nIAIR Awards версиясига кўра 2014 йилда Шарқий Европанинг энг яхши брокери\nИталиянинг машҳур IAIR нашрининг IAIR Awards 2014 мукофотини тантанали топшириш маросими 2014 йилнинг 28 февралида Гонгконгда бўлиб ўтди. Халқаро молия мукофоти соҳанинг ривожига қўшган ҳиссасини баҳолаб, ўттиздан ортиқ компаниянинг катта ютуғини нишонлади.\nТаниқли омилкор нашрнинг версиясига кўра ИнстаФорекс компанияси яна ғолиб бўлди, бу сафар у — "Шарқий Европанинг энг яхши брокери" ("Best Forex Broker, Eastern Europe 2014") номинациясида ғолибликни қўлга киритди. Бу минтақа мамлакатларининг молия бозорида ўз иштирокини ривожлантира бориб, ИнстаФорекс брокери иккинчи марта Европадаги мамлакатлар ҳудудида биринчи марта 2012 йилда мукофотга сазовор бўлган эди. Молия бозорида янги ютуқларга эриш бу фақат компаниянинг такомиллиги белгисигина бўлмай, балки тақдим этилаётган хизматларнинг барқарорлиги, профессионаллиги ва нуқсонсиз сифат белгиси ҳамдир.\nЭнди ИнстаФорекс компанияси совринларининг бой коллекцияси янги халқаро мукофот билан тўлди, бу эса брокерни таъсирчан ва таниқли бренд сифатида эътироф этилишидан далолат беради. Шуни ҳам таъкидлаш жоизки, IAIR Awards мукофоти - глобал иқтисодиётга ва унинг тармоқларининг барқарор ривожланишига мўлжалланган, ҳахон рейтингидаги етакчи мукофотлардан биридир. IAIR журналининг ўзи эса Европада энг муваффақиятли ривожланаётган нашрлардан бири ҳисобланиб, унинг фаолиятига Европа комиссиясининг ўзи ҳомийлик қилади.


Ўзбекистон аҳолисининг 83 фоизи канализациясиз яшаётгани маълум бўлди\nВазирлик маълумотига кўра, республика аҳолисининг 17 фоизи, вилоятлар марказларида яшовчи аҳолининг 67 фоизи канализацияга уланган.\nБугун, 19 июнь куни Миллий матбуот марказида ўтказилган матбуот анжуманида Уй-жой коммунал хизмат кўрсатиш вазирлиги ахборот хизмати раҳбари Алипаша Аҳмедов канализация тизими ва истеъмол қилинган ичимлик сувини зарарсизлантириш борасидаги муаммолар ҳақида маълумот берди.\n«Агар республикада кунига 4 миллион кубометр сув ишлаб чиқарилаётган бўлса, унинг 10-15 фоизи бевосита истеъмол қилинади, қолган сув эса ишлатилгандан сўнг канализация орқали чиқинди сифатида оқизиб юборилади.\nБу борадаги катта муаммо канализация тизими билан боғлиқ. Ҳозирги кунда республика аҳолисининг 17 фоизи канализация билан қамраб олинган. Шунинг учун амалга оширилаётган инвестицион лойиҳаларимизнинг асосий қисми ҳам канализация тизимини яхшилашга қаратилган», – деди Алипаша Аҳмедов.\nФото: Уй-жой коммунал хизмат кўрсатиш вазирлиги ахборот хизмати\nВазирлик вакилининг сўзларига кўра, вилоятлар марказлари аҳолисининг канализация тизимига уланганлик даражаси 67 фоиз атрофида бўлиб турибди.\nБундан ташқари, канализация қувурлари орқали чиқариб юборилган сув зарарсизлантирилгач, очиқ ҳавзаларда сақланади. Ва унинг атроф-муҳитга зарар етказмаслиги муаммоси ҳам мавжуд.\n«Жаҳон тажрибасида истеъмол қилинган сув асосан қишлоқ хўжалигида фойдаланиш учун йўналтирилади. Бизда эса истеъмол қилинган сув очиқ ҳавзаларда сақланмоқда.\nМасалан, ишлаб чиқариш корхоналари томонидан истеъмол қилинган сувни қайта ишлаш учун алоҳида технологиялар зарур бўлади. Чунки улар сувдан фойдаланишда турли кимёвий воситалардан фойдаланишади. Бу каби ҳар бир ҳолатни ҳисобга олиб, сувни зарарсизлантириш ва қайта ишлаш тизимини ишлаб чиқиш ҳам олдимизда турган асосий вазифалардан бири бўлиб қолмоқда», – деди Алипаша Аҳмедов.\nКанализациясиз ҳаёт: ҳар уйга биттадан оқова чуқур муаммонинг ечими эмас\nМаълумот учун, 2019 йил сентябрь ҳолатига кўра, Ўзбекистондаги шаҳарларнинг фақат 79тасида (57 фоиз) канализация тизими мавжуд, унинг ҳам 23 фоизи таъмирга муҳтож.\n2030 йилга қадар мамлакат аҳолисининг канализация билан қамраб олинганлик даражасини 31 фоизга етказиш кўзда тутилган.\nҚарши, Хива ва Урганч шаҳарларининг канализация тармоқларини таъмирлаш учун ЕТТБдан қарз олинадиган бўлди\nҚувурлар эскиргани туфайли 30 фоиз ичимлик суви йўқотилмоқда


Мадҳиямиз бастакори ёшлигида не–не кўргиликларни бошидан ўтказганини биламизми? » Ўзбекистон янгиликлари – Zamin.uz\nМадҳиямиз бастакори ёшлигида не–не кўргиликларни бошидан ўтказганини биламизми?\n10 декабрь 2019, 22:05\nЎшанда 1939 йил эди. Мутаваккил Москва давлат консерваториясида ўқирди. Бир куни факультет декани котибаси уни кўчада биров кутаётганини айтиб қолди. ”Бирор киши билмасин” деган маънода ишора ҳам қилди. Мутаваккил кўчага чиқди. Шунда унинг олдига кийимларининг увадаси чиққан озғин бир чол келди. ”Сиз Мутаваккил Бурҳонов бўласизми?” дея сўради у. ”Ҳа” тасдиғини олгач, кўйлаги ичидан бир конвертни олиб узатди. ”Акангиз Мисбоҳ Бурҳонов турмада менга кўп яхшиликлар қилди. Унинг илтимосини бажаряпман. Бу мактуб сизга”.\nЙигитча титраб кетди. ”Наҳотки... наҳотки.” Мутаваккил дарсдан уйга келибоқ мактубни ўқиди. Унда акаси “Укажон, мен халқ душмани эмасман. Сиздан илтимос, мана бу хатни конвертга солиб, “Кремль, ўртоқ Сталинга деб ёзинг ва почта қутисига ташланг” дея битган эди.\nМутаваккил худди шундай қилди. Аммо сўнгги умид ҳам қумга сингган сув каби изсиз кетди. ”Халқлар доҳийси”дан нажот бўлмади. Нафақат акаси, балки амакилари Мукаммил ва Муаммир Бурҳоновлар ҳам қатағон қурбони бўлишди. Бу кўргиликлар олдида чидай олмаган опаси Моҳида ўз жонига қасд қилди. Мутаваккилнинг ҳам боши узра қора булутлар суза бошлади. Нияти бузуқ айрим кимсалар ”Бу бола халқ душмани бўлган акаси – ю амакилари, Фитратнинг тарбиясини олган” деган ғирт туҳматдан иборат сўзларни айта бошлашди.\nЛекин яхши инсонлар кўмаги, маслаҳати билан Мутаваккил қатағондан омон қолди. Гоҳ она – юрти Бухоро, гоҳ Самарқанд, гоҳида Душанбе, гоҳида Москва шаҳри унга ёмон кўзлардан панада юриши учун бошпана вазифасини ўтади. Муҳими, мусиқага бўлган меҳри сўнмади. Ўқиди. Ўрганди. Изланди. Яхши кунлар умиди билан яшади.\n- Бир куни нота дўконига кирсам, “Мусиқа тарихи” деган китобга кўзим тушди, - дея ёзади у ўзининг “Кўнгил хазинаси” китобида.- Қиммат бўлса–да сотиб олдим. Орадан кўп вақт ўтмасдан пулим тугади. Икки кун оч юрдим. Шу қийинчиликларга чидадим. Уйдагиларга “Мен ўқишга кирдим. Жуда яхши яшаяпман, ёрдам керакмас”, деб ёзардим.\nУлуғ бастакорнинг бу сўзлари ҳаётнинг арзимас қийинчиликлари олдида ўзини йўқотиб қўядиган, йўлдан озадиган айрим ёшлар учун сабоқ бўларли, албатта.\nБаъзида Мутал Бурҳоновнинг ёшлигида бошидан ўтказган қийинчиликларини ўйлаб, унинг қатағондан омон қолиши тақдирнинг бизга, юртимизга қилган инояти эмасмикан, дея ўйланиб қоласан, киши.\nЭнди эса миллий мусиқа санъатимиз равнақига бениҳоя катта ҳисса қўшган бастакор ижоди ҳақида қисқача сўз юритамиз. У талабалик давридаёқ романслар ёзган. Уйғун ва Иззат Султоннинг “Алишер Навоий” драмасига, “Орол балиқчилари”, “Абу Али ибн Сино”, “Самолётлар қўна олмади”, “Сурайё” фильмларига куй басталаган. Унинг машҳур “Мафтунингман” бадиий фильмига басталаган мусиқалари ҳали-ҳануз қалбларга завқу шавқ бағишламоқда.”Алишер Навоий қасидаси” ҳам мусиқа санъатимизнинг нодир асарлари қаторида туради.\nКомпозиторнинг ижодий меросида ҳеч шубҳа йўқки, Ўзбекистон Республикаси Давлат Мадҳияси алоҳида ажралиб туради. Ўзбекистон Қаҳрамони, шоир Абдулла Орипов сўзи, Мутал Бурҳонов мусиқаси асосида яратилган ва бундан роппа–роса 27 йил муқаддам – 1992 йилнинг 10 декабрида давлатимиз Мадҳияси сифатида қабул қилинган бу бебаҳо асар ўзининг тантанавор, улуғвор руҳи, жозибаси билан юракларни жунбушга келтиради. Абдулла Орипов эътироф этганидек, Мадҳиямизнинг оҳанги мусиқа асари сифатида жаҳондаги мадҳиялар орасида энг ноёбларидан ҳисобланади.\nАйтишларича, муаллифнинг ўзи ҳам ярим ҳазил, ярим чин қилиб, “Мен басталаган бу Мадҳия янграганида дўст ҳам, душман ҳам беихтиёр ўрнидан туриб кетади”, деган экан.\nЎзбекистонда хизмат кўрсатган санъат арбоби, “Буюк хизматлари учун” ордени соҳиби М.Бурҳонов умрининг сўнгги йилларини она шаҳри - Бухорода ўтказди.”1969 йил 29 январида меҳрибон Фотима опам оғир хасталикдан сўнг вафот этдилар. Бурҳоновлар авлодидан бир ўзим қолдим”, дея ўкинч билан ёзади у ўз эсдаликларида.\nУлуғ бастакор 2002 йилнинг 15 июнида, 86 ёшида вафот этди. Таъкидлаганимиздек, умрининг охирги йиллари Бухоро шаҳрида кечди. Ҳозир бу ерда Мутал Бурҳоновнинг уй – музейи очилган. Қабри қадимий шаҳардаги Ҳазрати Имом қадамжосида. Вилоят ҳокимлиги саъй – ҳаракати билан унинг қабрига янги ёдгорлик монументи ўрнатилган. Унда Мутал Бурҳонов тақдирланган орден ва унвонлар аксини, шунингдек, Мадҳиянинг вокал партиясидан бошланғич учта акт тасвирини кўриш мумкин.\nЯнгиликлар » Жамият » Мадҳиямиз бастакори ёшлигида не–не кўргиликларни бошидан ўтказганини биламизми?\n14:39 «Тилла топиб олдим, кимники?»\n06:00 Путин президент бўлиш жонига тегмагани ва ўзга сайёралик эмаслигини айтди


22 феврал 2020, Тошкент вақти: 22:18\nСтив Форбсга кўра¸ дунëда миллиардерлар сонининг ошиши глобал иқтисоднинг бўҳрондан чиқа бошлаганини кўрсатади.\n“Форбс” журнали ношири ва бош муҳаррири Стив Форбс чоршанба куни Нью Йоркда бўлиб ўтган матбуот анжуманида жаҳонда миллиардерлар сони ортиши глобал иқтисоднинг ўзига кела бошлаганидан дарак эканини таъкидлади.\n- Жорий йилда миллиардерлар сони 1011 кишига етди.Ўтган йил бу рақам 739 кишини ташкил қилган эди. Миллиардерларнинг умумий сарвати 3.6 триллион долларни ташкил қилмоқда. Бир йил аввал бу рақам 2.4 триллион доллар атрофида бўлган, деди Стив Форбс.\n2009 йилги глобал молиявий бўҳрон туфайли 300га яқин шахс миллиардерлар клубидан чиқишга мажбур бўлган. Жорий йил эса улардан 164таси рўйхатга қайта киритилди, камида 97 киши илк бор миллиардерлар клубига қўшилди.\nЖаҳон миллиардерларининг умумий бойлиги 3.5 триллион долларни ташкил қилмоқда.\nЖаҳон бойлари клуби 55 давлат фуқароларидан ташкил топган, бироқ жорий йил миллиардерлар рўйхатига илк бор Финляндия ва Покистоннинг биттадан фуқароси киритилди.\nЖаҳоннинг энг бадавлат одами деб эса мексикалик телекоммуникация соҳаси магнати Карлос Слим топилди. “Форбс” журналига кўра, Карлос Слимга тегишли мулк 53.5 миллиард доллар атрофида баҳоланган.\nСўнги 10 йил давомида биринчи поғонани эгаллаб келган Microsoft корпорацияси асосчиси Бил Гейтсга бу йил иккинчи ўринга тушиб қолди.\nАйни пайтда Осиё миллиардерлари сони 234 тага етди ва улар аксарининг Хитойдан экани айтилмоқда.\nСтив Форбснинг айтишича, глобал молиявий бўҳронга қарши кураш уринишларида айнан Осиё етакчилик қилмоқда ва у ерда миллардерлар сонининг ортиши глобал иқтисодда ўлкан ўзгаришлар рўй бераётганидан даракдир.\nЭнг кўп миллиардерлар ҳануз АҚШда истоқомат қилмоқда. Бироқ Стив Форбс фикрича, яқин келажакда бу нарса ўзгариши мумкин.\nЖаҳоннинг ёнг ёш миллиардери деб, "Facebook" интернет тармоғи асосчиси 25 яшар Марк Зукербергер деб топилди. Унинг бойлиги 4 миллиард доллар атрофида баҳоланди.\nБир йил давомида россиялик миллиардерлар сони 32тадан 62 кишига ортди. Энг бой россиялик деб “Новолипецк” металлургия комбинати раҳбари Владимир Лисин эътироф этилди. “Форбс”га кўра, Лисин ҳозирги кунда 15.8 миллиард доллар атрофида бойликка эга.\nРоссиялик миллиардерлар орасида асли ўзбекистонлик Искандар Маҳмудов ва Алишер Усмонов ҳам бор.\nИскандар Маҳмудов 8.5 миллиард доллар ва Алишер Усмонов 7.2 миллиард доллар бойлик билан жаҳоннинг энг бадавлат кишиларининг биринчи юзлигига киритилди.


Андижон вилоятида “Маданият кунлари”\nПрезидентимиз томонидан илгари сурилган беш муҳим ташаббуснинг амалий тарғиботи жорий йилнинг 2 декабрь куни Андижон вилоятида ўз самарасини кўрсатди. Вилоят маданият бошқармаси томонидан ташаббуснинг биринчи йўналиши бўйича “Маданият кунлари” ташкил қилинди.\nУшбу тадбир доирасида маданият тизимидаги барча ташкилотлар ўзларининг ижодий намуналари асосида ташкил қилинган кўргазмалари билан иштирок этишди. Андижон вилояти қўғирчоқ театри ҳам репертуаридан жой олган бир нечта спектаклларининг декорациялари ҳамда қўғирчоқлари коллекциясидан ажойиб кўргазма ташкил қилди.\nФестивалларда қатнашиб қўлга киритган совринлари, ташаккурномалари билан кўргазмага ташриф буюрган томошабинларни ҳам ҳайратига сазовор бўлишди.\nТеатр директори Бекзодбек Қурбонов ташриф буюрувчиларга спектакллар ғояси, мазмуни ҳақида батафсил сўзлаб берди. ”Маданият кунлари” тадбирида Андижон вилояти мусиқали драма театри, Ёшлар театри, маданият уйлари, мусиқа мактаблари ҳам фаол қатнашдилар.\nБугунги хостлар .... 382\nБарча хостлар ..... 1295784


Ҳар бир иқтисодиёт ўзига хос тарзда ривожланади — Review.uz\nОзарбайжонлик машҳур иқтисодчиси Вусал Гасимли билан ўзининг янги "Иқтисодий ўсиш" китоби ва Ўзбекистон иқтисодиётининг истиқболлари ҳақида интервью.\nВусал Гасимли иқтисодиёт фанлари доктори, профессор Гарвард битирувчиси. Ҳозирги кунда Озарбайжон Республикасида иқтисодий ислоҳотлар ва коммуникациялар таҳлили марказининг ижрочи директори.\n— Нима учун турли мамлакатларнинг даромад даражаси бошқача?\n— Бу саволга Адам Смит давридан ҳозирги кунгача ҳеч қандай аниқ жавоб йўқ. Балки бунинг сабаби шундаки, Адам Смит даврида энг бой ва энг камбағал мамлакатларда аҳоли жон бошига тўғри келадиган даромад атиги тўрт баробар фарқ қилар эди ва ҳозирда энг бой Монако ва энг камбағал Бурунди аҳоли жон бошига ЯИМ 711 баравар фарқ қилади!\n2019 йилда юқори даромадли мамлакатларда аҳоли жон бошига ЯИМ 44 613 АҚШ долларини, юқори ўрта даромадли мамлакатларда-9 014 АҚШ долларини, ўрта даромадли мамлакатларда - 5 562 АҚШ долларини, қуйи ўрта даромадли мамлакатларда-5 071 АҚШ долларини ва кам даромадли мамлакатларда-810 АҚШ долларини ташкил этди. Даромад фарқи нафақат давлатлар орасида, балки одамлар, компаниялар ва гендерлар орасида ҳам ўсиб бормоқда. OXFAM маълумотларига кўра, дунёдаги энг бой одамларнинг 1 фоизининг бойлиги 6,9 миллиард кишининг бойлигидан икки баравар кўп.\nРус ёзувчиси Лев Tолстой Анна Каренинада "барча бахтли оилалар бир-бирига ўхшаш ва ҳар бир бахтсиз оила ўз ҳолича бахтсиздир". Иқтисодиёт ҳақида ҳам шундай дейиш мумкин.\nИқтисодий ўсишнинг классик ёндашувини қўллаган А.Смит ва Д.Рикардо ишлаб чиқаришнинг учта асосий омилини аниқладилар: меҳнат, капитал ва ер. Кейинчалик Ромер ва бошқалар бу рўйхатга технологияни қўшдилар, кейин Родрик, Робинсон ва бошқалар, шу жумладан, бир қатор олимлар институтларни ўз ичига олди ва ниҳоят Хофстеде, Хантингтон ва Инглхарт маданиятини қўшди. Узоқ вақт давомида Ибн Халдун ахлоқий ижтимоий қадриятларни ривожланишнинг асоси сифатида қабул қилди.\nМенинг "Иқтисодий ўсиш" китобим турли хил модел ёндашувлари, жумладан, Солоу ўсиш модели, неокласик модел, эндоген технологик ўзгаришлар, стокастик ўсиш ёрдамида иқтисодий ўсишнинг моҳиятини тушунтиради. Иқтисодий ўсишга таъсир этувчи анъанавий омиллар билан бир қаторда маданий хилма-хиллик, ҳикоя ва ижтимоий капитал каби омилларнинг иқтисодий ривожланишдаги ролига ҳам тўхталиб ўтилди.\nЖаред Даймонд географик детерминизм иқтисодий ривожланишнинг асоси деб ҳисоблайди ва шунинг учун дунё тарихидаги биринчи қишлоқ хўжалиги қулай табиий шароитларга эга бўлган яқин Шарқдаги "Унумдор ярим ой"да жойлашганлигини кўрсатади.\n— Янги китобингизда иқтисодий ўсишнинг "рецепти" борми?\n— Айтмоқчиманки, иқтисодий ўсишнинг тайёр "рецепти" йўқ. Китобимизда иқтисодий ўсиш муаммоси уч ўлчовда ҳал қилинган. Биринчидан, ўсиш ташхиси қўйилади, иккинчидан, ўсиш билан боғлиқ қарор қабул қилиш даражаси аниқланади ва учинчидан, иқтисодий ўсишни ҳал қилиш усули танланади. Бу уч самолёт 1974 йилда Венгер профессори Эрне Рубик томонидан ихтиро қилинган механик жумбоққа ўхшайди — Рубик кубиги.\n"Иқтисодий ўсиш" китобида биз бу масалани алоҳида муҳокама қилдик. Рубик кубик текислигида "ўсиш диагностикаси" деб номланган олтита ҳужайра мавжуд: институтлар, технологиялар, бизнес модели, классик ўсиш омиллари (ер, капитал ва меҳнат), маданият ва география. Рубик кубикининг "сиёсат даражалари" текислигида микро, мезо, вилоят, макро, минтақавий ва глобал каби олтита ҳужайра мавжуд. Ва ниҳоят, Рубик кубик текислигида, "ҳал қилиш усуллари" деб номланган қуйидаги ҳужайралар мавжуд: муаммолар билан бошқариладиган итератив мослашув (Problem Driven Itarative Adaptaion), рецепт ва раҳбар томонидан бошқариладиган ёндашув (Solution and Leader Driven Approach). Шундай қилиб, биз "Иқтисодий ўсишнинг Рубик кубиги"ни яратмоқдамиз.\n— Лекин дунёда иқтисодий ўсишдан ташқари тенгсизлик муаммоси ҳам мавжуд…\n— Иқтисодий ўсиш иқтисодий ва ижтимоий ривожланишга олиб келганда, барқарор ва инклюзив бўлса, унинг атроф-муҳитга таъсири минималлаштирилади ва Солженициннинг сўзларига кўра, у "ҳалокатли" эмас. Бир сўз билан айтганда, иқтисодий ўсиш ўз-ўзидан якуний мақсад эмас, балки барқарор ривожланишга эришиш воситаси ҳисобланади. Гарвард университети профессори Д. Родрикнинг қайд этишича, товар экспорти нархининг пастлиги, капитал тушиши, ремитентларнинг камайиши ва ривожланаётган мамлакатларда, айниқса, COVID-19 пандемияси шароитида савдонинг ёмонлашиши ижтимоий ҳимояни янада мураккаблаштирди. Родрикнинг фикрича, шу сабабли иқтисодий ўсишда инклюзивлик ва тенглигини таъминлаш биринчи ўринга чиқиши керак. Яна бир Гарвард профессори ва менинг маърузачим М. Эндрю ҳам инклюзивлик иқтисодий ўсишга ижобий таъсир кўрсатади, деб ҳисоблайди. БМТнинг Барқарор ривожланиш мақсадлари ҳам инклюзив ўсишни таъминлашга қаратилган. 2018 йилда Иқтисодий ҳамкорлик ва тараққиёт ташкилоти (ИҲТТ) томонидан тайёрланган "Инклюзив иқтисодий ўсиш сиёсати асослари"да глобаллашув, рақамлаштириш, демография ва иқлим ўзгариши иқтисодий ўсиш учун янги имкониятлар очсада, улар тенгсизлик хавфини оширади, деб айтади.\nОлдимизда янги уфқлар очилди. АҚШнинг собиқ Президенти Роналд Рейган "ўсиш учун катта чекловлар йўқ, чунки инсон ақли, тасаввур ва мўъжизаларининг чегараси йўқ", деб ҳисоблайди. Агар бундай бўлмаганида, бизнинг давримизнинг бошида жаҳон иқтисодиёти 183 миллиард долларни ташкил этган ва бугунги кунда 100 триллион доллардан ошганини ҳисобга олсак, иқтисодий ўсиш асосий масала бўлиб қолмайди. Тасаввур қилинг, 1820 йилда аҳоли жон бошига жаҳон ЯИМ 1 102 АҚШ долларини ташкил этган бўлса, 2018 йилда бу кўрсаткич 15 баробар юқори-15 212 АҚШ долларига етган. Сўнгги 50 йил ичида иқтисодий ўсиш энг юқори суръатларда намоён бўлди. Минтақалар ва мамлакатлар бўйича иқтисодий ўсишнинг кескин фарқлари кўзга ташланди.\n— Ўзбекистондаги иқтисодий ўсишни қандай баҳолайсиз?\n— Ўзбекистон 2020 йилда ижобий иқтисодий ўсишни сақлаб қолган Европа ва Марказий Осиё минтақасидаги уч иқтисодиётдан бири бўлди.\nПандемиядан олдин Ўзбекистон иқтисодиёти ўртача йиллик ўсишни кўрсатди. Иқтисодиётнинг эластик тузилиши жаҳон инқирози даврида ҳам маълум ўсиш суръатларини сақлаб қолиш имконини берди. Аввало, пандемия даврида қишлоқ хўжалиги жаҳон иқтисодиётида мавжуд бўлган хатарларга нисбатан камроқ таъсир кўрсатди. Ўзбекистонда, қазиб чиқариш тармоқлари билан бир қаторда, қайта ишлаш саноати ривожланган ва бу ҳам пандемия даврида иқтисодий ўсишга таъсир кўрсатди. Иккинчи ўсиш аргументи экспортнинг тузилиши бўлиб, унда сўнгги ўн йил ичида металл экспорти, биринчи навбатда, олтин ва кумуш сезиларли даражада ўсди. Инқироз даврида бу металларнинг нархи ошиб бормоқда. Ниҳоят, COVID-19 инқирозининг жиддий таъсирига қарамасдан, инқироздан олдин амалга оширилган либерал ислоҳотлар 2020 йилда ўсишни қўллаб-қувватлади.\n2017 йилда қатъий маъмурий тартибга солиш ва ёпилишидан сўнг, Ўзбекистоннинг янги Президенти Шавкат Мирзиёев ислоҳотлар бўйича Ҳаракатлар стратегиясини, шу жумладан иқтисодиётни ривожлантириш ва либераллаштиришга қаратилган стратегияни тасдиқлади. Шу нуқтаи назардан макроиқтисодий барқарорликни мустаҳкамлаш ва иқтисодиётнинг юқори ўсиш суръатларини сақлаб қолиш, инвестиция муҳитини яхшилаш, рақобатбардошликни ошириш, институционал ва таркибий ислоҳотларни давом эттириш ҳамда кичик бизнес ва хусусий тадбиркорликни ривожлантиришни рағбатлантириш муҳим рол ўйнади. Натижада, Ўзбекистон ўз позициясини беш йил ичида Жаҳон банкининг "Бизнес юритиш" ҳисоботида 87-ўриндан 69-ўринга ва "Мерос" жамғармаси томонидан эълон қилинган иқтисодий эркинлик индексида 166-ўриндан 114-ўринга кўтарилди.\nБироқ, пандемия даврида камбағалликда яшаётганлар сони (2011 йил сотиб олиш қобилияти паритетига кунига 3,2 АҚШ доллари ) аҳолининг 9 фоизигача ошди (2020 йилда 7,4 фоизга инқирозгача бўлган прогноздан анча юқори), чунки пандемия иш жойларининг қисқаришига, даромадларнинг камайишига ва пул ўтказмаларининг камайишига олиб келди. Ўтган йили 1 миллионга яқин кишт камбағаллик чегарасидан пастда бўлган.\nБиламан, Ўзбекистон ижтимоий ва иқтисодий ислоҳотлар йўлини давом эттириш ниятида: турли соҳаларда йирик давлат корхоналарини трансформация қилиш ва хусусийлаштириш, камбағаллик ва ишсизликни камайтириш, ижтимоий ҳимоя тизимини такомиллаштириш ва инсон капиталини ривожлантириш, шу жумладан, соғлиқни сақлаш ва таълим соҳасида янада сифатли ва арзон хизматлар кўрсатиш орқали инвестиция қилиш.\n— Ўзбек иқтисодиётининг рақобатбардошлигини қандай баҳолайсиз?\n— Умид қиламанки, Ўзбекистон имкон қадар тезроқ Жаҳон иқтисодий форумининг Глобал рақобатбардошлик ҳисоботига киритилади. Ўзбекистон Глобал рақобатбардошлик ҳисоботига киритилмагани учун Гарвард университети қошидаги халқаро тараққиёт марказининг ўсиш лабораториясида ишлаб чиқилган иқтисодий мураккаблик индексини кўриб чиқардим. Иқтисодий мураккаблик ҳар бир мамлакат экспортига хос бўлган ишлаб чиқариш имкониятларининг хилма-хиллиги ва мураккаблик даражасини ифодалайди. Иқтисодий мураккаблик индекси (ИМИ) мамлакатлар ўртасидаги даромад фарқларини тушунтиради ва келажакдаги ўсишни бошқа баҳолаш тизимига қараганда яхшироқ тахмин қилади.\nИқтисодий мураккаблик индекси (ИМИ) рейтингида Ўзбекистон 87-ўринни эгаллаб турибди. Ўтган ўн йилликлар билан таққослайдиган бўлсак, Ўзбекистон иқтисодиёти янада мураккаблашиб, ИМИ рейтингида 4 поғона илгарилаб кетди. Ўзбекистонда иқтисодий мураккабликнинг ошиши унинг экспортини диверсификациялаш билан боғлиқ эди. Ўзбекистон ўз ишлаб чиқаришини диверсификация қилиш учун мавжуд ноу-хаулардан фойдаланган ҳолда ўртача миқдордаги имкониятлардан фойдаланиши мумкин.\nЎсиш лабораториясининг тадқиқотлари шуни кўрсатадики, экспортининг даромад даражаси кутилганидан қийин бўлган мамлакатлар тезроқ ўсиб бормоқда. Шундай қилиб, ўсиш ноу-хауни диверсификация қилиш жараёни билан янада кенгроқ ва тобора мураккаб товарлар ва хизматлар тўпламини ишлаб чиқариш билан боғлиқ бўлиши мумкин. Ўзбекистон даромад даражаси жиҳатидан кутилганидек мураккаб. Натижада, мамлакат иқтисодиёти ўртача суръатларда ўсиши тахмин қилинмоқда. Ўсиш лабораторияси томонидан тайёрланган 2029 йилга мўлжалланган ўсиш прогнозида келгуси ўн йил мобайнида Ўзбекистонда 4,7 фоизга ўсиши прогноз қилинмоқда, бу эса дунёнинг юқори қисмида жой олиш имконини беради.\nЎзбекистон таркибий ислоҳотларни амалга ошира бошлади, бу эса иқтисодий фаолиятни кам самарадорликка эга тармоқлардан юқори самарадорликка эга тармоқларга қайта тақсимлаш имконини беради. Бошқача қилиб айтганда, қишлоқ хўжалигидан тўқимачилик саноатига, сўнгра электроника ва/ёки ускуналар ишлаб чиқаришгача. Иқтисодий ўсиш диверсификация қилиш ва янги маҳсулотларни ишлаб чиқариш билан боғлиқ бўлиб, улар тобора мураккаблашиб бормоқда. 2004 йилдан Ўзбекистонда 38 та янги маҳсулот пайдо бўлди ва 2019 йилда ушбу маҳсулотлар аҳоли жон бошига 10 доллар миқдорида ҳисса қўшди. Ўзбекистон даромадларнинг сезиларли ўсишига ёрдам бериш учун етарли миқдорда янги маҳсулотларга сармоя киритди, аммо жуда кичик ҳажмда.\nЎзбекистон ўз иқтисодиётини диверсификациялашда Озарбайжон, Саудия Арабистони, Чили мисолида стратегик ставкаларнинг (Strategic Bets Approach) ёндашувини кўриб чиқиши мумкин. Баъзи яқин имкониятлар келажакда диверсификация қилиш потенциали билан стратегик соҳаларга мувофиқлаштирилган ўтишни талаб қилади.\n— Ўзбекистон иқтисодиёти драйверларини аниқлаш учун қандай методологияларни тавсия этган бўлардингиз?\n— Дастлабки босқичда драйверларни аниқлаш учун иккита ёндашув мавжуд: биринчиси мультипликатив, иккинчиси эса секторнинг ундан олдин (backword linkage) ва ундан кейин (forward linkage) секторларга таъсир қилиш даражаси. Иқтисодиёт тармоқлари 4 та асосий мультипликатив таъсирни яратади: ишлаб чиқариш мультипликатори (output), даромад мультипликатори, бандлик мультипликатори ва қўшилган қиймат мультипликатори.\nМасалан, аграр сектор, сайёҳлик ва ўз -ўзини иш билан таъминлаш дастури кўп жиҳатдан иш ўринларини, нефт -кимё қўшилган қийматини, молиявий ва банк каби - меҳнат даромадларини яратади. Иқтисодиётни диверсификациялашда бу хусусиятларни, яъни ишлаб чиқариш, меҳнат даромади, бандлик ва қўшилган қийматни ҳисобга олиб, оптималлаштириш томон боришимиз керак. Миллий иқтисодиётни қуришда мавжуд ресурслар, география, глобал тенденциялар ва маҳаллий шарт-шароитлар, шунингдек, анъаналар ва истиқболлар ҳисобга олиниши лозим.\nБиз иқтисодий ўсишга ҳисса қўшадиган жойларни диққат билан танлашимиз керак. Мисол учун, 80 дан ортиқ соҳалар (downstream) қурилиш маҳсулотларидан фойдаланади ва қурилиш сектори 40 дан ортиқ соҳа (upstream) маҳсулот ва хизматлардан фойдаланади. Шундай қилиб, қурилиш сектори бутун занжирни "қўзғатиш" мумкин бўлган боғланиш бўлиб, талаб ва таклифни яратиш ҳам мумкин. Қурилиш ишлаб чиқариш саноати билан бир қаторда, юқори ва қуйи оқимларга ҳам таъсир кўрсатиш қобилиятига эга. Чунки, қишлоқ хўжалиги маҳсулотлари бўладими, тоғ -кон ва қайта ишлаш саноати бўладими, хом ашёга қиймат қўшиб, қайта ишлаш чуқурлигини ошириб, улар иқтисодиётни жонлантиради, қўшимча қиймат ва иш ўринлари яратади.\nБиз илгари гаплашган нарсаларга келсак, давлат истаклари ва бизнес рационаллиги ўртасида "олтин восита"ни топиш керак.\nЎзбекистоннинг асосий афзаллиги унинг инсон капиталидир. Ўзбекистон тез суръатлар билан ўсиб бораётган меҳнатга лаёқатли аҳолига эга бўлиб, мамлакат ўз ишчи кучидан ўсишини рағбатлантириш учун фойдаланиши мумкин. 2017 йилда Ўзбекистонда меҳнатга лаёқатли ёшдаги 23 миллионга яқин аҳоли яшаган бўлиб, бу унинг 72 фоизини ташкил этади. 2030 йилга келиб ишчи кучи 4 млн. кишига кўпаяди ва Ўзбекистонни Шарқий Европа ва Марказий Осиё минтақасида бешинчи ўринда туради.\n— Ўзбекистонда инсон ресурсларидан янада самарали фойдаланиш имкониятлари қандай?\n— Беш ишчидан тўрттаси қишлоқ хўжалиги ва кичик хизматлар соҳасида банд, бу эса ялпи ички маҳсулотдаги улушига тўғри келади. Ҳар уч ишчидан бири давлат корхонасида ишлайди ва ҳар учдан бири ўз-ўзини иш билан банд. Бу тез ривожланаётган ўрта корхоналар орасида "ўрта даража йўқлиги" га олиб келади, айни пайтда мамлакатда 70 % қўшимча ишчиларни ёлламайдиган йирик, самарасиз КЖ ва кичик фирмалар ҳукмрон. Шундай қилиб, инсон капиталига инвестициялар иқтисодий ўсиш учун кўпроқ имкониятлар яратади\n— Ўзбекистоннинг экспорт имкониятларини қандай баҳолайсиз?\n— Ўзбекистон иқтисодиётининг барча тармоқлари учун рақобатбардошлик ички ресурслар (ички ресурс қиймати), шунингдек, дисперсия самарасидан келиб чиқиб, секторнинг бошқа тармоқларга таъсирини ифодалашдан келиб чиқиб ҳисобланиши лозим. Агар бу иқтисодий хавфсизликка таҳдид солмаса, рақобат устунлигига эга бўлмаган соҳаларни қўллаб-қувватлашга эҳтиёж қолмайди. Бунинг ўрнига, рақобатбардош устунликка эга бўлган соҳаларни қўллаб-қувватлаш орқали ресурслардан самаралироқ фойдаланиб, фойдани максималлаштиришимиз мумкин.\nАйни пайтда Ўзбекистон иқтисодиёти учун асосий "тортиш кучи" ички талаб ҳисобланади, чунки экспортнинг ЯИМга нисбати тахминан 23 фоизни, ЯИМнинг қолган 77 фоизини ички талаб ташкил этади. Бу борада халқаро таққослаш шуни кўрсатадики, Ўзбекистон улкан экспорт салоҳиятига эга бўлиб, иқтисодиётнинг рақобатбардошлиги ўсиб борган сари ташқи талаб янада катта рол ўйнайди.\n— Ҳозирги кунда Ўзбекистон хорижий инвестицияларни фаол жалб қилмоқда. Бу соҳада қандай маслаҳат бера оласиз?\n— Ўзбекистон каби мамлакатларда фискал мультипликатор камайиб бормоқда, яъни иқтисодий ўсиш учун хусусий инвестицияларнинг роли ошиши керак. Ўйлайманки, Ўзбекистондаги давлат муассасаларини хусусийлаштириш ва уларни давлат-хусусий шериклик орқали бошқариш ҳам сармоя оқимини ошириши мумкин. Рақамли валютани инвестицияларни жалб қилишнинг янги имконияти сифатида ҳам кўриш мумкин.\nЗиёда Ризаева, Иқтисодий тадқиқотлар ва ислоҳотлар маркази\n«Экономическое обозрение» журнали 2021 й. №8 (260)


Шеригини пичоқлаган ароқхўр узоқ йилга озодликдан маҳрум этилди\n22:31 / 15.08.2016\nБотир ичкилик деса ўзини томдан ташлайдиганлар тоифасидан эди. Шу сабабли биринчи турмуш ўртоғи билан ажрашди. Иккинчи турмуш ўртоғи ҳам унинг бу қилиқларига бардош бера олмади. У билан ҳам ажрашди. Момосидан қолган уйда ўзига ўхшаш ароқхўрлар билан йиғилишадиган бўлди. Бу ҳақда «Ҳуқуқ» нашри ёзмоқда.\nБир куни улфатлар Ботир, Бахтиёр ва Исмат ўша уйда йиғилишиб, бир шиша ароқ ичишди. Бу уларга камлик қилди. Шунда улар танишлари Собир аканинг уйига боришга келишиб олишди. Шу мақсадда Қарши шаҳридаги «Каманди» маҳалласига – С.Расуловнинг уйига боришди.\nУлар Собир акага хиралик қилиб, уйидан ароқ олиб чиқишларини сўрайди. Уй эгаси уйда ароқ йўқлигини айтади. Улфатлар ундан пул талаб қилишади. Ароқхўрлардан қутулиш мақсадида Собир ака уйидан уларга пул олиб чиқиб беради.\nШу тариқа улар яна Ботирнинг ҳовлисига йиғилишди. Бироз ўтиб Исматни кузатиб қўйишди. Шундан сўнг Ботир ва Бахтиёр дўкондан қарзга ароқ олиб улфатчиликни давом эттиришди. Қаттиқ маст бўлиб қолган Бахтиёр Ботирни буралаб сўкишга тушди. Иккаласи ўртасида тортишув чиқди. Шунда Ботир хонтахта устида турган пичоқни олиб, Бахтиёрнинг кўксига кетма-кет санчади. Шеригининг жони узилади.\nҚотилни топиш қийин бўлмади. Судланувчи айбини тан олди. Жиноят ишлари бўйича Қашқадарё вилоят суди томонидан Ботир Султоновга 16 йил муддатга озодликдан маҳрум этиш жазоси тайинланди.


"Ўзбекистон ҳукумати - фронтдаги ҳукумат"\n06 июл 2022, Тошкент вақти: 15:23\nСоциолог олим Камолиддин Раббимов фикрича, Ўзбекистондаги "нурчи ови" расмийларинг ўзига хаёлий душман топиш сиёсати маҳсулидир.\nЎзбекистонда "нурчи ови" нима сабабдан бошланди? Бу "ов" қачон тугайди? Озодликнинг бу саволларига мустақил таҳлилчи, социолог олим Камолиддин Раббимов жавоб берди.\nОлим билан суҳбатни бошлашдан аввал "нурчи ови" тарихига тўхталиб ўтмоқчимиз.\n26 феврал куни Тошкент шаҳар жиноий ишлар суди “Ирмоқ” журнали ва “Етти иқлим” газетаси ходимларидан 5 кишига 8 йилдан 12 йилгача бўлган муддатга қамоқ жазоси тайинлаган эди.\n6 апрелда Тошкент шаҳар суди "Етти иқлим" газетаси икки ходимини 8 йил, наманганлик имомни 12 йилга озодликдан маҳрум этган эди.\n29 апрел куни эса Бухоро вилоят жиноий ишлар суди маҳаллий физик олим Икром Мерожов 9 йилга, бошқа 8 кишини эса 6 йилданга озодликдан маҳрум қилди.\nЭътибор беринг: нурчиликда айбланганларнинг ҳаммаси зиёли – журналист ва олим йигитлар.\nЮқорида тилга олганимиз саволларнинг биринчисига Ўзбекистон ҳукумати давлат ТВси ходимлари "Зулматга элтувчи нур" деган кўрсатуви билан аллақачон жавоб бериб бўлган.\nЛекин жамоатчилик ўзгача – мустақил фикрларни ҳам эшитишни истайдики, бу истак табиийдир.\nСоциолог олим Камолиддин Раббимовни ўша истакни қондириш мақсадида суҳбатга тортдик.\nОзодлик: Тилга олинган йигитларни "нурчи"ликда айблаб, бир неча йилданга қамаб юборишга қанчалик ишонарли асослар бор?\nКамолиддин Раббимов: Биласизми¸ менинг назаримда¸ асос кам. Саид Нурсийнинг давомчиларидан¸ ўша оқимнинг вакилларидан биттаси Фатҳуллоҳ Гулан. У АҚШда яшайди. Лекин энг қизиғи шундаки¸ у ëки бу байрамлар билан Ислом Каримов номига ҳар хил шахслар – давлат раҳбарлари ëки сиëсий намоëндалар хат ëзганида Фатҳуллоҳ Гулан ҳам у ëки бу байрам билан Каримовга хат ëзарди.\nЎзбекистон ОАВларида унинг (Фатҳуллоҳ Гуланнинг демоқчи – таҳр.) табриклари ҳам олдинги йилларда чиққан. Фатҳуллоҳ Гуланни Ўзбекистон ҳукумати шу пайтгача экстремист ëки террорист сифатида тан олмаган. Бу биринчидан.\nИккинчидан, Саид Нурсийнинг позициясини экстремистик деб айтишга менинг тилим бормайди. Нима учун? Чунки у замонавий мусулмон жамияти концепциясини олдинга суради.\nУнинг позициясини қисқа ва лўнда қилиб айтганда, мусулмонларнинг манфаатини сақлаш, яъни динийликни сақлаш замонавийликка қарши эмас. У мусулмонлар замонавий бўлган ҳолда¸ фан ва техникада илғор бўлган ҳолдагина мусулмонлар ва Ислом динининг позициясини барқарорлаштириш мумкин, деб айтади.\nУ консерватив позицияга эга эмас. Мусулмонлар костюм-шим кийсин¸ галстук тақиб юрсин¸ энг охирги технологияларда ўқисин, деган бир ғояларни олдинга сурган.\nОзодлик: Балки хавф Нурсийнинг китобларидадир?\nКамолиддин Раббимов: Биласизми¸ Саид Нурсий бир қанча китоб ëзган. Ўша китобларнинг бирортаси мусулмон дунëсининг бирорта давлатида ҳали "экстремистик" деб тан олинмаган. Мана, Россияда баъзи бир экспертлар томонидан шундай баҳолар берилаяпти ва бу геосиëсий баҳолар. Чунки экстремизм нимада эканлиги ҳалигача кўрсатиб берилмаяпти.\nОзодлик: Фатҳуллоҳ Гулан шу пайтгача табриклар йўллаган ва унинг табрикларининг эълон қилиниши тан олинганининг ифодаси, дедингиз. Шундай экан¸ Нурсийнинг китобларида экстремизм аломатлари кўринмаган экан¸ нима учун бугунга келиб бирдан ҳужум бошланди? Бунинг сабаби нимада?\nКамолиддин Раббимов: Ўзбекистон-Туркия муносабатлари ўрнатилганлигига неча йил бўлибдики¸ Ўзбекистонда Нурсий тарафдорларига ëки турк лицейларида ўқиганларга "ов" 17-18 йил ўтгандан кейин бошланаяпти. Агар улар ҳақиқатан ҳам экстремистик бўлганда эди¸ мустақилликнинг биринчи йилларидаëқ¸ Ҳизбут-Таҳрирга ўхшаган ҳолда салбий муносабат шаклланган бўлар эди.\nОзодлик: Шунинг учун сўраяпман-да.\nКамолиддин Раббимов: Ҳужум бугунга келиб бошланса-да¸ ҳадиксираш¸ қўрқув 90-йилларнинг охирида ҳам бор эди. Мен суҳбатлардан бирини эслайман. Ўша пайтда Каримовнинг диний ва миллий масалалар бўйича маслаҳатчиси Зуҳриддин Ҳусниддинов деган одам бор эди. У ҳозир ишдан олинган.\nУ йиғилишлардан бирида Саид Нурсий ëки нурчилар фаолиятини дала суғоришга ўхшатган эди. У: “Улар худди пахта ғўзапояларини секин жилғалатиб суғоришга ўхшайди. Ўша ғўзапояларнинг атрофига қарасангиз, ер қуруқ тураверади. Агар унга оëқ қўйсангиз¸ ерга ботиб кетасиз. Яъни тагидан ҳамма ëғини ҳўллатиб суғоради. Нурчиларнинг фаолияти шунга ўхшайди”, деб айтган эди.\nМана шундай позиция Ўзбекистон ҳукуматида бўлган. Бугунга келиб оммавий "ов" бошланганлигининг¸ менимча¸ бир қанча сабаблари бор.\n90-йилларда Ўзбекистон-Туркия муносабатлари анча яхши эди. Ўртада маълум муаммолар бўлса-да¸ бу давлатлар бир-бири билан ҳисоблашар эди.\nИккинчидан, ҳозирги пайтда Ўзбекистонда¸ дунëда бўлгани каби¸ жуда ҳам чуқур иқтисодий инқироз бор. Умуман, Ўзбекистон режимининг табиати доимий кураш билан ифодаланади. Ўзбекистон ҳукумати бу курашаëтган ҳукумат¸ Ўзбекистон ҳукумати - фронтдаги ҳукумат. У курашсиз яшай олмайди.\nУ Ҳизбут-Таҳрир билан курашди ва натижада Ҳизбут-Таҳрир бамисоли енгилди ëки йўқ қилинди. ЎИҲ билан курашди ва унинг тарафдорлари ҳам бутунлай йўқ бўлди. Ўзига душман қиëфасини излаб-излаб¸ менимча¸ Саид Нурсий тарафдорларини топди. Турк лицейларида ўқиган ëки Туркия билан яхши муносабатда бўлган шахсларни бугунга келиб ўзига душман, деб эълон қилди. Бунинг асосий сабаблари сиëсий¸ геосиëсий, деб айтишим мумкин.\nМен, масалан, Ҳизбут-Таҳрирнинг хавфли ғоялари борлигига ишонаман. Бошқа бир ташкилотларнинг чақириқларида Ўзбекистон учун конструктив бўлмаган ақидалар борлигига ишонаман¸ лекин Саид Нурсий ëки нурчилар томонидан Ўзбекистон давлатчилигига ëки жамиятига таҳдид борлиги мен учун нонсенс.\nОзодлик: Бу "ов" қачонгача давом этиши мумкин? Наҳотки турк лицейини битирганларнинг ҳаммасини қамаб ташлайди?\nКамолиддин Раббимов: Биласизми, ҳаммасини қамай олмаса керак. Бу Ўзбекистон давлатининг миллий манфаатлари¸ кадрлар сиëсатида жуда ҳам катта муаммоларни келтириб чиқаради.\nМендаги маълумотлар бўйича¸ Туркияда ўқиган кўпгина истеъдодли ëшларимиз ҳозир секин-секин чиқиб кетишни бошлаяпти ва чиқиб кетганлари Ўзбекистонга қайтиш ғоясидан воз кечаяпти.\nБу кадрлар жуда ҳам иқтидорли ва улар кўпчиликни ташкил қилади. Ўзбекистоннинг ҳозирги олиб бораëтган сиëсати жуда ҳам оқилона бўлмаган сиëсат, деб ўйлайман.\nБиринчидан, таҳдид йўқ¸ иккинчидан, Ўзбекистондан уларнинг чиқиб кетиши Ўзбекистоннинг потенциалига жуда ҳам катта зарба етказади.\nОзодлик: Наҳотки ҳукумат шуни тушунмаяпти? Ëки тушуниб туриб атайлаб қилаяптими?\nКамолиддин Раббимов: Биласизми¸ ҳукуматнинг маълум бир ҳисоб-китоблари бор. Жамият тафаккурини қўрқув билан бойитиб туриш керак. Бунинг мақсади вазиятни назорат қилиб туриш.\nМенинг назаримда¸ ҳисоб-китоб қилинганда¸ ҳозирги пайтда¸ ҳокимиятни ушлаб туриш унинг кейинги бўладиган муаммоларидан устунроқ қўйилаяпти.


Жума, 05 Июл 2013 20:35\nМиср ҳукуматининг мухолифат партияси томонидан ташкил қилинган норозилик намойишларидан сўнг мамлакат президентлигига қонуний йўл билан сайланган Муҳаммад Мурсий лавозимидан четлатилди. Ҳозир президент ва у кишининг яқинлари уй қамоғида сақланмоқда. Мурсий жанобларининг ташқи дунё билан алоқаси бутунлай узиб қўйилган. Мамлакат раиси интернет орқали мамлакатда бўлаётган нарсаларни ҳарбий тўнтариш деб, халқни тинч йўллар билан бунга қарши туришга чақирган. "Иҳвонул муслимийн" ҳаракатининг бошқа пешволари, ҳамда ҳукумат аъзолари таъқибга учраган. Уларнинг фаолларини ҳисбга олиш ҳақида қарор чиққани ҳақида хабарлар тарқалмоқда. Бош Вазир эса, тухмат билан қамалган. Бўлаётган ҳодисларга турли хил тарафларнинг фикр-мулоҳазалари билан таништиришни ният қилдик. Демак, Миср ҳодисларига ўз муносабатини билдирган россиялик сиёсатчи, исломшунос олим Абдуллоҳ Ринат Муҳаметовнинг фикрлари билан туркум мақолаларни очамиз.\n- Ҳарбийлар Мисрни фуқаролар уруши жари ёқасига олиб келди, дейди мутахассис. - "Иҳвонул муслимийн" - мамлакатдаги энг йирик ва етакчи ҳисобланган сиёсий кучдир. Мурсий демократик йўллар билан қонуний сайланган президентдир. Уни мисрликларнинг аксари қўллаб-қувватлайди. Қоҳирада ҳарбийлар, Муборакнинг мансабхўрлари ва уларга эргашаётган бузғунчи ёшлар улар учун барча нарсани ҳал қилиб қўйди, деб ҳисоблайдиганлар қаттиқ адашадилар.\nҲақиқатдан ҳам, нега Мурсий албатта, кетиши керак экан? Нега коалицион ҳукумат тузулмасдан "иҳвончиларнинг" барчасини четлатиб ташланиши керак бўлиб қолди? Бундай радикал усулнинг сабаби нимада? Нега аксар мисрликларнинг хоҳиш иродаси инобага олинмади? Буларнинг ортида ким турибди, ахир? Шунга ўхшаш саволлар бугун кўпчиликни қийнаётган бўлса керак? Армия халқ иродасини бажо келтирмоқда, деган гап-сўзлар ҳарбий тўнтаришдан чалғитиш учун лақиллатишдан бошқа нарса эмас. Кўчаларга чиққан Мурсий тарафдорли ҳам рақибларидан кам эмас эди. Бироқ шундай бўлса ҳам ҳарбийлар фақат бир тараф истагини бажариб, иккинчи тараф фикрларини умуман инобатга олмади.\nМурсий тарафдорлари иқтидорни ҳеч кимга бекорга бериб қўймай, қаршилик кўрсатишга ҳаракат қилишади. Аввалига кескинлик ўчоқлари пайдо бўлади, сўнг эса улар кескинлик марказларига айланади. Кейин эса Жазоирда бўлгани каби фуқаролар уруши бошланиб кетади. Ўша вақтларда демократик йўллар билан иқтидорга келган исломий кучларни ҳарбийлар иқтидордан четлатган эди. Мамлакат узоқ йиллар ичида фуқаролар уруши домига тортилди. Бунинг оқибатида ўн минглаб одамлар ўлиб кетди.\nВоқеалар бошқа вариант бўйлаб ривожланиши эҳтимоли ҳам йўқ эмас. Мен 90-йиллар охирида қонуний йўллар билан сайланган бош вазир Нажмиддин Эрбаканни ҳарбий тўнтариш йўли билан иқтидордан четлатилгани ҳақида эслатиб ўтмоқчиман. Бироқ ўшанда исломий кучларнинг тўғри сиёсат танлагани ва стратегик кўра билишилари туфайли вазият издан чиқиб кетмаган эди. Икки йилдан сўнг улар яна сайловларда ғолиб бўлишди. Иқтидорга янги пешво – Ражаб Эрдўғон келди. У ҳозигача мамлакатни бошқариб, уни тараққиётнинг янги босқичларига олиб чиқди. Туркиядаги бўлиб ўтган ҳодисалар унинг мамлакатдаги мавқеи қанчалик мустқаҳкам эканини яна бир бор исбот этди.\nМиср ҳам шу йўл билан боришини Аллоҳ таолодан сўраб қоламиз. Нима бўлганда ҳам бир йил мабойинида “иҳвончилар” сиёсий тарафдан анча пишиб етилганини намойиш қилди. Уларга мажбур қилинаётган тўқнашувлар, ўзларига мухолиф бўлган тарафга нисбатан зўравонлик ишлатиб қўйишдан қочиб, мулоқат йўлини танладилар. Ғарб ва бошқаларга ёқадиган Мисрнинг либерал мухолифатидан фарқли ўлароқ, уларнинг либералларнинг офисларига ҳужум, майдонларда эса хориж фуқароларига нисбатан зўровонлик қилгани ҳақида ҳеч қандай маълумот чиққани йўқ.\nШунинг учун ҳам, агар ҳарбийлар ваъда қилаётганидек Мисрда янги тўғри-ҳалол сайловлар бўлиб ўтса-ю ва бу сайловларда яна "иҳвончилар" номзоди ғолиб бўлса, нима бўлади? Яна тўнтариш уюштирадиларми? Ҳозирча Туркияни намойишлар орқали титратган кучлар Мисрда олдиндан бирон нарса дейиши мушкул бўлган жараёнларни ишга солдилар. Бу эса ўз ўрнида кенг миқёсда ағдар-тўнтаришларга сабаб бўлиши мумкин. Чунки Миср энг йирик араб ва мусумон мамлакати ҳисобланади. У ердаги уруш бутун Яқин Шарқ ва Шимолий Африка демакки, бутун дунёни ларзага солиши мумкин.\nҲарбийлар ва улар билан боғланган олигархлар "иҳвончиларнинг" ҳукуматга келиб қолганидан рози бўла олмадилар. Улар фақат яширин ҳолатга ўтиб олгандилар. Бир йил давомида Муборак режимининг меросхўрлари Мурсий ҳукуматининг ишлари ҳамда мамлакат барқарорлигига (йўлларини боғлаб), чанг солишга ҳаракат қилиб келдилар.\n2011 йилги инқилоб туфайли ҳукуматдан четлатилган собиқ "элита", Ғарб ва Исроил ва Форс кўрфазининг баъзи режимлари, либераллар, коррупциячи ва турли хил бузғунчилар (бандитлар) учун Мурсий ва "Иҳвонул муслимийн" тамоққа тиқилиб қолган суяк каби эди.\nНур партияси ва уларнинг орқасида турган Салафий даъватининг тутган тутруқсиз сиёсати ҳақида ҳам айтиб ўтаман. Улар "мусулмон биродарлари" орқасидан ҳанжар санчиб, ҳарбийлар, радикал секулярчи, либерал, миллатчи-социалистлар, сўнгчилар, коррупциячи ва муборакчи олигархлар қайиғида бирга бўлишни хуш кўрдилар. Салафилар яқин орада сиёсий кураш ва парламентаризмни куфр, уларда иштирок этиш тоғутга ёрдам бериш деганлари эсларидан чиқиб, бугун эса сийёсий фитналарга муккасидан ғарқ бўлишди. Улар исломий бирдамлик ўрнига ўзларининг тор корпоратив манфаатлари билан ўралашиб қолгани ажабланарлидир.\nУшбу бўлимдаги бошқа мақолалар: « Мисрда махсус амалиёт Мисрдаги ҳарбий тўнтариш дунёни ларзага солиши мумкин »


Хотин-қизларнинг ижтимоий-сиёсий, маданий-маърифий нашри – "Иқбол" газетаси 1997 йилдан буён нашр этиб келинади. Айни пайтда газета А 3 форматда чоп этилмоқда.\nГазета саҳифаларида асосан, аёллар, яъни, уларнинг жамият ижтимоий-сиёсий ҳаётидаги иштироки, иш фаолиятлари, илғор тажрибалари, ютуқ ва муаммолари, соғлом авлодни камолга етказишдаги оналик ва мураббийлик масаласи, шунингдек, ёшлар тарбияси, аҳолига жамиятимизда амалга оширилаётган ислоҳотларнинг мазмун-моҳиятини тушунтириш, истиқлол ғояларини халқимиз, айниқса, ёшлар онгига сингдириш сингари мавзулар кенг ёритилади.\nГазетани ранг-баранг, мазмунли ва юқори савияда бўлишини таъминлаш мақсадида муштарийларнинг талаб, таклиф ва қизиқишлари мунтазам ўрганиб борилади. Шу мақсадда ҳар уч ойда бир муштарийлар ўртасида социологик тадқиқот - сўровнома ўтказилади\nГазета таҳририяти Андижон вилоятидаги матбуот нашрлари орасида биринчи бўлиб 2004 йилда газетанинг веб-сайтини яратди. 2006 йилда Ўзбекистон мустақил босма ОАВ ва ахборот агентликларини қўллаб-қувватлаш жамоат фонди кўмаги билан қайта шакллантирилди. Газетанинг ҳар бир сони сайтга жойлаштириб борилади.\nГазета етти йилдан буён анъанавий тарзда хотин-қизлар ўртасида "Иқбол" газетаси соврини учун теннис турнири ўтказиб келади. Турнирда ҳар йили 50-70 нафар асосан Андижон, шунингдек, Наманган ва Фарғона вилоятларидан ҳаваскор ҳамда профессионал теннисчи хотин-қизлар иштирок этади.\n"Иқбол" газетаси таҳририятида 8 нафар ходим фаолият кўрсатади. Улардан 4 нафари олий маълумотли журналистлардир.\nМулоқот учун реквизитлар:


Ўзбекистон бу йил яна евробондлар чиқариши мумкин - Daryo\n07:28, 11.07.2019 18408\nЎзбекистон февралда евробондлар чиқаришни муваффақиятли бошлаганидан сўнг бу йил яна бир марта долларда еврооблигациялар чиқарган ҳолда жаҳон бозорига йўл очиши мумкин. Бу ҳақда Ўзбекистон Марказий банки раҳбари Мамаризо Нурмуратов 3−5 июль кунлари Санкт-Петербургда бўлиб ўтган Халқаро молия конгресси майдонларида маълум қилди, деб хабар беради «Газета.uz».\n«Халқаро сармоядорлар мамлакат кредит тарихини кўриш имкониятига эга бўлишлари лозим. Бизнинг биринчи чиқаришимиз ҳали бизга тарих яратмайди, у шунчаки бенчмарк яратди», — деди Марказий банк раҳбари.\nМамаризо Нурмуратов сўзларига кўра, янги облигациялар 1 миллиард долларлик қийматда чиқарилади. Ўзбекистон тижорат банклари ҳам жорий йилдан доллардаги облигацияларини сотишни бошлашлари мумкин, дея қайд этди Марказий банк раҳбари.\n«Бизга давлат харажатлари учун пул керак эмас, бироқ биз халқаро бозорда мавжуд бўлиб туришимиз лозим», — деб ҳисоблайди Мамаризо Нурмуратов. У айни вақтда облигацияларнинг долларда чиқарилаётгани мантиқли эканини қўшимча қилди, чунки мамлакат ташқи савдоси, асосан, ушбу валютада амалга оширилади.\nИнвесторлар Ўзбекистонга евробондларнинг биринчи савдоси учун 5,5 миллиард доллардан зиёд маблағ таклиф этган эди. Bloomberg Барcлай индексига кўра, облигациялар 14 февралда савдога чиқарилган вақтдан 8,4 фоизга кўтарилган. Ривожланган бозорларда бу кўрсаткич 6,2 фоизни ташкил этади.\n«Биз чет эллик сармоядорларга тўғридан тўғри инвестициялар учун сигнал берамиз ва қарз мажбуриятлари бозорига чиқамиз», — деди Мамаризо Нурмуратов.\nБиринчи сотувдан тушган маблағлар қуйидаги шаклда тақсимланди: 889,2 миллион доллар аукцион орқали тижорат банклари депозит ҳисоб рақамларига жойлаштирилди, 20 миллион доллар «Агробанк»ка қарз сифатида берилди, 89,9 миллион доллар эса Навоий кон-металлургия комбинатига ссуда сифатида ажратилди.\n20:31, 04.06.2021 165830\n10:50, 25.05.2021 180401\n21:12, 27.05.2021 156693\n12:12 Бугун 1859\n12:06 Бугун 583\n12:00 Бугун 1163\n11:57 Бугун 1740\n16:52, 20.06.2021 84058\n17:11, 20.06.2021 58929


Тошкент шаҳридаги Инҳа университети (IUT) ва Ўзбекистон Қуролли кучлар академияси таълим ҳамда фан соҳасидаги келишувни имзолади.\nҲужжатни Тошкент шаҳридаги Инҳа университети ректори Сарвар Бабаходжаев ва Ўзбекистон Қуролли кучлар академияси бошлиғи Қобул Бердиев имзолади.\nКелишувнинг мақсади таълим муассасалари ўртасида тўғридан-тўғри алоқаларни ўрнатиш ва ривожлантириш, таълим, методик ва илмий ишларни ташкил қилишда, шунингдек, бошқа таълим соҳаларида самарали ҳамкорлик қилиш учун шароит яратишдир.\nЖумладан, томонлар ўқув, методик ва илмий ишларни ташкил қилишда тажриба алмашиш, биргаликдаги ўқув-услубий ва илмий-амалий ишларни амалга ошириш ниятидалар.\nЎқув муассасалари ўқув, методик ва илмий адабиётлар, дидактик ва ахборот-таҳлилий материаллар билан бир қаторда нашрлар билан алмашишни режалаштиришган.\nҲужжат доирасида, томонлар маърузалар ўқиш, бошқа турдаги машғулотлар ўтказиш, педагогик маҳоратни ошириш, илғор технологиялар ва педагогик усулларини жорий этиш, тадқиқотлар ўтказиш услубининг янги техникасини ўзлаштириш, илмий кадрларни тайёрлашда ўзаро ёрдам кўрсатиш учун профессор-ўқитувчилар ва илмий ходимлар билан алмашадилар.\nIUT ва Ўзбекистон Қуролли кучлар академияси ёшларни ҳарбий-ватанпарварлик тарбияси бўйича суҳбатлар, учрашувлар ва маърузалар ўтказишади, фан, таълим ва Ўзбекистон Республикаси қуролли кучларини ислоҳ қилиш соҳасида олиб борилаётган ислоҳотлар билан таништиришади.\nIUTга ташрифи давомида Ўзбекистон Қуролли кучлар академияси талабалар ва ўқитувчилар учун яратилган замонавий шарт-шароитлар билан танишдилар.\nIUT Қуролли кучлар


Президент: Жалолиддин Мангуберди - буюк саркарда бобомиз, миллатимизнинг фахру ғурури\n13 Ìàðò 2020 19:22 197\nПрезидент Шавкат Мирзиёев Хоразм вилоятига илгари келганида Урганч шаҳрида Жалолиддин Мангуберди мемориал боғи ташкил этиш бўйича кўрсатма берган эди. Шунга мувофиқ лойиҳа таклифи тайёрланиб, бу галги ташриф чоғида намойиш қилинди.\nДавлатимиз раҳбари ҳайкалнинг хомаки нусхасини, унинг атрофдан кўринишини синчиклаб кўрди. Мазкур ёдгорлик маҳобатли бўлиши, узоқдан ҳам яққол кўзга ташланиб туриши зарурлигини таъкидлади.\nБоғ учун мўлжалланаётган майдон мутасаддилар билан муҳокама қилинди.\n- Жалолиддин Мангуберди - буюк саркарда бобомиз, миллатимизнинг фахру ғурури. Унга бағишланган майдон шунга яраша катта, мазмунли бўлиши керак. Боғ бўйлаб Мангубердининг озодлик учун кураши, жанглари ҳақида лавҳлар ўрнатилиши зарур. Бу ерга келган одам фақат ҳайкални кўрмай, ўзига билим, куч-қудрат олсин, туристлар тарихимизни ўргансин, - деди Шавкат Мирзиёев.\nЛойиҳани қайтадан пухта ишлаб чиқиш, транспорт ҳаракати учун қулайликларни инобатга олиш бўйича кўрсатмалар берилди.\nДавлатимиз раҳбарининг Хоразм вилоятига сафари якунланди.


МХХ суд департаменти ходимини 5 минг доллар пора олаётган вақтида ушлади\n15:46 / 16.02.2017\nЎзбекистон Миллий хавфсизлик хизмати ходимлари Бош прокуратура ҳузуридаги Солиқ, валютага оид жиноятларга ва жиноий даромадларни легаллаштиришга қарши курашиш департаменти ходимлари билан ҳамкорликда пул эвазига суд органига ишга жойлаштиришни ваъда берган товламачини қўлга олишди. Бу ҳақда Sputnik куч тизимидаги вакилга асосан хабар берди.\n"Муроджон Миранваров сўралган пулни олаётган вақтда қўлга олинди. Товламачи дастлабки терговда айбига иқрор бўлмади. Бироқ рад қилиб бўлмайдиган далиллар кўрсатилганидан сўнг у айбига тўлиқ иқрор бўлди", - деган МХХ вакили.\nХабарда айтилишича, унга нисбатан Солиқ, валютага оид жиноятларга ва жиноий даромадларни легаллаштиришга қарши курашиш департаменти томонидан Ўзбекистон Республикаси Жиноят кодексининг тегишли моддалари билан жиноят иши қўзғатилди. Тергов доирасида Миранваровнинг шерикларини аниқлаш ишлари олиб борилмоқда.\nТошкент суд порахўрлик Олмазор


Ким Чен Ин Путинни «Россия куни» билан табриклади » Ўзбекистон янгиликлари – Zamin.uz\n, 02 2021, 20:18\n12 июн, 19:00 1 117 Дунё\nКХДР етакчиси Ким Чен Ин Корея меҳнат партиясининг Марказий қўмитаси йиғилишида иштирок этди ва мазкур тадбирда Корея яриморолидаги вазият туфайли мамлакатнинг мудофаа салоҳиятини янада яхшилаш масалалари муҳокама этилди. Бу ҳақда Корея марказий телеграф агентлигига таяниб, «ТАСС» хабар қилган.\n«Кенгайтирилган таркибда ўтказилган мажлисда қуролли кучларнинг ҳарбий салоҳиятини яхшилаш ва миллий мудофаа умумий ишида Корея яриморолидаги вазиятга ҳамоҳанг равишда янгича бурилишлар қилиш бўйича муҳим вазифалар белгилаб олинди», — дейилади агентлик хабарида.\nАгентлик айнан қандай муҳим вазифалар белгилаб олинганлигига аниқлик киритмаган.\nАввалроқ Корея меҳнат компартияси марказий қўмитасининг сиёсий бюроси июнь ойида йил бошида 2021 йил учун белгилаб олинган вазифалар ижроси таҳлили ва муҳокамасига бағишланган ялпи мажлис ўтказиши хабар қилинган.\nШунингдек, агентлик Ким Чен Иннинг Россия президенти Владимир Путинга Россия куни муносабати билан табрик йўллаганини маълум қилган. КХДР етакчиси ўз мактубида икки томонлама муносабатларни ривожлантириш лозимлигини қайд этган.\n«Бу узоқ йиллик тарих ва анъаналарга эга икки мамлакат ва халқлар ўртасидаги дўстлик алоқаларини мустаҳкамлашга бўлган интилишдир», — дейилган мактубда.\nКим Чен Ин Пхенян ҳамда Москва ўртасидаги муносабатлар Путин билан Владивостокда ўтган биринчи учрашувдан кейин янги босқичга кўтарилгани ва бу барча соҳалардаги самарали ҳамкорликка хизмат қилишини қайд этган.\n«Фурсатдан фойдаланиб, Россия президентига масъулиятли вазифасида омад, мустаҳкам соғлик, рус халқига тинчлик ва фаровонлик тилайман», — дейилади Ким Чен Иннинг мактубида.\nКим Чен Ин КХДРнинг асосий душмани қайси давлат эканини маълум қилди 10 янв, 11:55\nХитойда бир суткада 11, Жанубий Кореяда эса 16 кишида коронавирус қайд этилди 25 мая, 16:54


Риштонда алимент пулларини тўламаган отага суд ҳукми ўқилди\nРиштонда 2008 йилдан буён фарзандига алимент пулларини тўламасдан келган отага суд ҳукми ўқилди, дея хабар бермоқда МИБ ахборот хизмати.\nМаълум қилинишича, жорий йилнинг 7 май куни жиноят ишлари бўйича Риштон туман судида Ўзбекистон Республикаси ЖКнинг 122-моддаси 1-қисми билан фуқаро О.Б.ни айблаш ҳақидаги жиноят иши сайёр суд мажлисида кўриб чиқилган.\nСуд жараёнида О.Б. бир нафар фарзанди моддий таъминоти учун 2008 йилдан, яъни 13 йилдан ортиқ вақт мобайнида 40 млн сўмдан ортиқ алимент пулини тўлашдан бош тортиб келгани жамоатчиликнинг қаттиқ танқидига сабаб бўлгани таъкидланган.\nҚарздор ота суд залида алимент пулини тўламаслигини маълум қилгач, ундирувчи М.У. судланувчига қонуний жазо беришни сўраган. Шунга кўра, суд О.Б.га нисбатан ЖКнинг 122-моддаси 1-қисми билан 9 ой муддатга озодликдан маҳрум этиш жазосини тайинлаган.\nШунингдек, сайёр судда 10 нафар алимент тўлашдан бош тортган қарздорга нисбатан МЖтКнинг 47-4-моддасига асосан маъмурий иш материаллари ҳам кўриб чиқилиб, 6 нафар отага нисбатан 15 сутка маъмурий қамоқ жазоси тайинланган, 2 нафар қарздор алимент пулини тўлиқ тўлагани сабабли жавобгарликдан озод қилинган, 2 нафарига нисбатан 10 кун қўшимча муддат белгиланган.\nАввалроқ, Фарғонада 24 марта қоида бузган ҳайдовчи қарийб 28 млн сўм жарима тўлагани ҳақида хабар берилган эди.